EUROPOS KOMISIJA Briuselis, 2022 11 28 COM(2022) 666 final 2022/0391(COD) Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 6/2002 dėl Bendrijos dizaino ir panaikinamas Komisijos reglamentas (EB) Nr. 2246/2002 (Tekstas svarbus EEE) {SEC(2022) 422 final} - {SWD(2022) 367 final} - {SWD(2022) 368 final} - {SWD(2022) 369 final}



AIŠKINAMASIS MEMORANDUMAS 1.PASIŪLYMO APLINKYBĖS •Pasiūlymo pagrindimas ir tikslai Pramoninio dizaino teisėmis saugoma gaminio išvaizda. Pramoninis dizainas lemia gaminio patrauklumą. Išorinis patrauklumas yra vienas iš pagrindinių veiksnių, dėl kurių vartotojai renkasi vieną produktą, o ne kitą. Dėl gero gaminio dizaino gamintojai įgyja svarbų konkurencinį pranašumą. Gyvename skaitmeniniame amžiuje, todėl siekiant skatinti inovacijas ir kurti naują gaminių dizainą didėja poreikis užtikrinti prieinamą, ateities iššūkiams parengtą, veiksmingą ir nuoseklią teisinę dizaino teisių apsaugą. Europos pramoninio dizaino apsaugos sistema sukurta daugiau kaip prieš dvidešimt metų. Valstybių narių įstatymai, susiję su pramoniniu dizainu, iš dalies suderinti 1998 m. spalio 13 d. Europos Parlamento ir Tarybos direktyva 98/71/EB (toliau – Direktyva). Taikomos nacionalinės dizaino apsaugos sistemos, o 2001 m. gruodžio 12 d. Tarybos reglamentu (EB) Nr. 6/2002 (toliau – Reglamentas) nustatyta savarankiška sistema vienodoms teisėms, kurios turi vienodą poveikį visoje ES, saugoti, t. y. registruotasis Bendrijos dizainas ir neregistruotasis Bendrijos dizainas. Reglamentas buvo iš dalies pakeistas 2006 m., siekiant atsižvelgti į tai, kad ES prisijungė prie tarptautinės Hagos registracijos sistemos. Be to, vis dar taikoma pereinamojo laikotarpio teisinė tvarka, susijusi su taisymui skirtų atsarginių dalių dizaino apsauga. Kadangi šiuo klausimu nepavyko susitarti, į Direktyvą įtraukta „įšaldymo“ išlyga (angl. freeze-plus clause), pagal kurią tol, kol remiantis Komisijos pasiūlymu nėra priimti Direktyvos pakeitimai, valstybės narės, spręsdamos, ar atsarginėms dalims turėtų būti taikoma apsauga, gali toliau vadovautis galiojančiais nacionaliniais įstatymais. Dėl šios priežasties tol, kol Taryba, remdamasi Komisijos pasiūlymu, nepriėmė sprendimo dėl savo politikos šiuo klausimu, pagal Reglamentą (EB) Nr. 6/2002 taisymui skirtoms atsarginėms dalims netaikoma Bendrijos dizaino apsauga. 2004 m. Komisijos pateiktas pasiūlymas suderinti matomų atsarginių dalių dizaino apsaugą į direktyvą įtraukiant išlygą dėl taisymo (jau įtrauktą į Reglamentą) nesulaukė pakankamos Tarybos paramos ir, nepaisant didelės Europos Parlamento paramos, 2014 m. buvo atsiimtas. Vadovaudamasi Komisijos geresnio reglamentavimo darbotvarke, kuria siekiama reguliariai peržiūrėti ES politikos kryptis, 2014 m. Komisija pradėjo dizaino apsaugos sistemų veikimo ES vertinimą, apimantį išsamų ekonominį ir teisinį vertinimą, paremtą keliais tyrimais. 2020 m. lapkričio 11 d. Europos Sąjungos Taryba priėmė išvadas dėl ES intelektinės nuosavybės politikos ir pramoninio dizaino sistemos peržiūros. Taryba paragino Komisiją pateikti pasiūlymų dėl ES dizaino teisės aktų peržiūros, siekiant modernizuoti dizaino apsaugos sistemas ir padaryti dizaino apsaugą patrauklesnę pavieniams dizaineriams ir įmonėms, ypač mažosioms ir vidutinėms įmonėms (MVĮ). Remdamasi galutiniais vertinimo rezultatais, 2020 m. lapkričio 25 d. komunikate „Viso ES inovacinio potencialo išnaudojimas. Intelektinės nuosavybės veiksmų planas – ES ekonomikai gaivinti ir jos atsparumui didinti“ Komisija paskelbė, kad po sėkmingos ES prekių ženklų teisės aktų reformos ji peržiūrės ES dizaino apsaugos teisės aktus. 2021 m. birželio 25 d. Taryba priėmė tolesnes išvadas dėl intelektinės nuosavybės politikos, kuriose ragina Komisiją teikti pirmenybę tam, kad būtų kuo greičiau pateiktas pasiūlymas dėl pramoninio dizaino teisės aktų peržiūros ir modernizavimo. Be to, savo intelektinės nuosavybės veiksmų planą remiančioje nuomonėje Europos Parlamentas pabrėžė, kad reikia peržiūrėti dizaino apsaugos sistemą, nes ji sukurta prieš 20 metų. Pagrindinis bendras šios iniciatyvos, svarstytos kartu su Reglamentavimo kokybės ir rezultatų programos (REFIT) dokumentų rinkiniu, tikslas ir kartu pateikiamo pasiūlymo dėl Direktyvos išdėstymo nauja redakcija tikslas – skatinti dizaino kokybę, inovacijas ir konkurencingumą ES. Tai turi būti daroma užtikrinant, kad bendra dizaino apsaugos sistema atitiktų paskirtį skaitmeniniame amžiuje ir taptų daug prieinamesnė ir efektyvesnė pavieniams dizaineriams, MVĮ ir dizainui imlioms pramonės šakoms mažesnių sąnaudų ir sudėtingumo, didesnės spartos, didesnio nuspėjamumo ir teisinio tikrumo atžvilgiais. Konkrečiai, ši iniciatyva iš dalies pakeisti Reglamentą grindžiama šiais tikslais: –modernizuoti ir patobulinti esamas nuostatas iš dalies pakeičiant pasenusias nuostatas, didinant teisinį tikrumą ir paaiškinant teises taikymo srities ir apribojimų atžvilgiu; –gerinti registruotojo Bendrijos dizaino apsaugos prieinamumą, efektyvumą ir įperkamumą supaprastinant ir racionalizuojant procedūras ir koreguojant bei optimizuojant mokėtinų mokesčių dydį ir struktūrą. •Suderinamumas su esamomis teisės aktų nuostatomis šioje srityje Šiuo pasiūlymu siekiama iš dalies pakeisti Tarybos reglamentą (EB) Nr. 6/2002. Šis pasiūlymas, kartu su pasiūlymu dėl Direktyvos 98/71/EB išdėstymo nauja redakcija, sudaro nuoseklų intelektinės nuosavybės veiksmų plano įgyvendinimo rinkinį, kuriuo siekiama modernizuoti ir toliau derinti galiojančius ES teisės aktus, susijusius su dizaino apsauga. Šis pasiūlymas taip pat dera su Europos Parlamento ir Tarybos reglamentu (ES) 2017/1001 dėl Europos Sąjungos prekių ženklo. Tai pasakytina, pavyzdžiui, apie dizaino teisių taikymo sritį, kuri, kaip ir į ES prekių ženklų taikymo sritis, išplečiama, kad apimtų tranzitu gabenamas suklastotas prekes ir kitus muitinės tvarkomus atvejus. Tai taip pat pasakytina apie tam tikras nuostatas dėl procedūrų, kurios šiuo metu numatytos tik ES prekių ženklų sistemoje ir kurias siūloma įtraukti į Reglamento (EB) Nr. 6/2002 peržiūrą, pavyzdžiui, dėl procedūrų tęsimo arba sprendimų panaikinimo (taip pat žr. toliau pateiktą punktą „Suderinimas su ES prekių ženklų procedūromis“). Be to, siekiant nuoseklumo, siūloma Komisijai suteikti tuos pačius deleguotuosius ir įgyvendinimo įgaliojimus, kaip ir Reglamente (ES) 2017/1001. •Suderinamumas su kitomis ES politikos sritimis Kadangi šiuo pasiūlymu numatoma pereinamojo laikotarpio išlygą dėl taisymo, kuri šiuo metu įtraukta į Reglamento (EB) Nr. 6/2002 110 straipsnį, pakeisti nuolatine nuostata, kuri bus įtraukta į siūlomą naują to Reglamento 20a straipsnį, atsižvelgiant į tai, kad išlyga dėl taisymo įtraukiama į Direktyvą, pasiūlymas dera su Reglamentu (ES) Nr. 461/2010 (Motorinių transporto priemonių bendrosios išimties reglamentu) ir jį papildo antimonopolinės politikos srityje.

Pasiūlymas Reglamente (EB) Nr. 6/2002 išlaikyti išlygą dėl taisymo taip pat dera su įgyvendinant Tvarių gaminių iniciatyvą, kuria siekiama skatinti taisymą ir žiedinę ekonomiką, dedamomis pastangomis ir jas papildo. 2.TEISINIS PAGRINDAS, SUBSIDIARUMO IR PROPORCINGUMO PRINCIPAI •Teisinis pagrindas Pasiūlymas grindžiamas SESV 118 straipsnio 1 dalimi, kuria Europos Parlamentui ir Tarybai suteikiami įgaliojimai patvirtinti priemones, kuriomis visoje ES būtų sukurtos Europos intelektinės nuosavybės teisės, taip pat nustatyta centralizuota leidimo suteikimo, koordinavimo ir priežiūros tvarka Sąjungos lygiu. Šiuo atveju taikomas kitas teisinis pagrindas nei taikomas Reglamentui (EB) Nr. 6/2002, kuris, kaip ir pirmasis reglamentas dėl Bendrijos prekių ženklo (Reglamentas 40/94 dėl Bendrijos prekių ženklo), grindžiamas EB sutarties 308 straipsniu. Sutarties dėl Europos Sąjungos veikimo (SESV) 118 straipsniu aiškiai suteikiamas teisinis pagrindas intelektinės nuosavybės teisėms Sąjungos lygiu. Jis taip pat yra Europos Parlamento ir Tarybos reglamento (ES) 2017/1001 dėl Europos Sąjungos prekių ženklo teisinis pagrindas. •Subsidiarumo principas (neišimtinės kompetencijos atveju) SESV 118 straipsnio 1 dalis gali būti taikoma tik kuriant Europos intelektinės nuosavybės teises. Sąjungos dizaino sistema yra savarankiška tvarka, sukurta ES reglamentu ir taikoma nepriklausomai nuo jokios nacionalinės sistemos. EUIPO (anksčiau – VRDT) yra reguliavimo agentūra, turinti teisinę, administracinę ir finansinę autonomiją, kurią Taryba įsteigė registruotojo Bendrijos dizaino ir Bendrijos prekių ženklo (dabar – ES prekių ženklas) registracijos sistemai valdyti. Atliekant šios iniciatyvos poveikio vertinimą vykdyta analizė parodė, kad reikia iš dalies pakeisti tam tikras Reglamento (EB) Nr. 6/2002 nuostatas, visų pirma siekiant patobulinti ir racionalizuoti registruotojo Bendrijos dizaino registracijos sistemą, kaip taip pat buvo pagal Reglamentą (ES) 2017/1001 keičiant prekių ženklų sistemą. •Proporcingumo principas Pasiūlymu siekiama sumažinti administracinę naštą ir reikalavimų laikymosi išlaidas įmonėms ir pavieniams dizaineriams, kurie naudojasi Bendrijos dizaino sistema, taip pat EUIPO. Pasiūlyme numatyti tiksliniai Reglamento (EB) Nr. 6/2002 pakeitimai ir juo neviršijama to, kas būtina nustatytiems tikslams pasiekti. •Priemonės pasirinkimas Šio pasiūlymo tikslus galima pasiekti tik teisės aktu, kuriuo būtų iš dalies pakeistos galiojančios esminės ir procedūrinės nuostatos, reglamentuojančios Bendrijos dizainą, pateiktu reglamento forma. Todėl reikalingas reglamentas, iš dalies keičiantis Reglamentą (EB) Nr. 6/2002. 3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI •Galiojančių teisės aktų ex post vertinimas / tinkamumo patikrinimas Komisija atliko bendrą dabartinės Direktyvos ir dabartinio Reglamento vertinimą, kuris buvo paskelbtas 2020 m. lapkričio mėn. Jį atlikus padaryta išvada, kad ES teisės aktais dėl dizaino apsaugos buvo pasiekti tikslai ir jie vis dar iš esmės atitinka paskirtį. Tačiau vertinant Reglamentą (EB) Nr. 6/2002 nustatyti tam tikri trūkumai. Visų pirma registruotojo Bendrijos dizaino registravimo procedūros yra iš dalies pasenusios arba jomis sukuriama nereikalinga administracinė našta, o mokėtinų mokesčių dydis ir struktūra nėra optimalūs. Remdamasi vertinimo išvadomis, Europos Komisija atliko poveikio vertinimą ir tada nusprendė peržiūrėti teisės aktus. Įvairūs poveikio vertinimo etapai (nuo problemų ir jų priežasčių apibrėžimo iki potencialių politikos galimybių) buvo grindžiami vertinimo ataskaitos išvadomis. •Konsultacijos su suinteresuotosiomis šalimis 2018 m. gruodžio 18 d. – 2019 m. balandžio 30 d. buvo surengtos pirmosios išsamios viešos konsultacijos siekiant i) surinkti pakankamai suinteresuotųjų šalių pateiktų faktų ir nuomonių, kad būtų galima įvertinti ES dizaino teisės aktus, ir ii) nustatyti, kokiu mastu tie teisės aktai veikia taip, kaip numatyta, ir ar juos vis dar galima laikyti tinkamais pagal paskirtį.

Beveik du trečdaliai respondentų manė, kad ES pramoninio dizaino apsaugos sistema (pagal Direktyvą numatyta nacionalinė dizaino sistema ir Bendrijos dizaino tvarka) veikia gerai. Be to, beveik pusė respondentų nurodė, kad yra nenumatytų Reglamento ir (arba) Direktyvos pasekmių arba trūkumų. Vertinimui atlikti skirtos konsultacijos papildytos Komisijos 2021 m. balandžio 29 d. – liepos 22 d. surengtomis antrosiomis viešomis konsultacijomis, siekiant iš suinteresuotųjų subjektų surinkti papildomų įrodymų ir išsiaiškinti jų nuomonę dėl tam tikrų klausimų ir potencialių galimybių bei jų poveikio, kuriais būtų galima remtis atliekant teisės aktų dėl dizaino apsaugos peržiūrą. •Tiriamųjų duomenų rinkimas ir naudojimas Reglamento (EB) Nr. 6/2002 ir Direktyvos 98/71/EB peržiūros poveikio vertinimas visų pirma buvo grindžiamas dviem išorės tyrimais, kuriuose atsižvelgta į ES dizaino apsaugos sistemų veikimo ekonominius ir teisinius aspektus. Be to, kalbant konkrečiai apie atsarginių dalių apsaugos klausimą, poveikio vertinimas buvo grindžiamas dar dviem tyrimais dėl apsaugos poveikio kainoms ir kainų sklaidai bei motorinių transporto priemonių atsarginių dalių rinkos struktūrai ES. Daugiau informacijos, kuria grindžiamas poveikio vertinimas, gauta glaudžiai bendradarbiaujant su EUIPO ir iš kelių kitų jos parengtų tyrimų ir ataskaitų, taip pat kitų turimų tyrimų ir duomenų rinkinių, kuriuos parengė nacionalinės ir tarptautinės valdžios institucijos, įskaitant nacionalinius intelektinės nuosavybės tarnybas, mokslininkus ir kitas suinteresuotąsias šalis. • Poveikio vertinimas Kadangi šis pasiūlymas pateikiamas kartu su pasiūlymu peržiūrėti Direktyvą 98/71/EB, Komisija atliko bendrą šio pasiūlymo ir kartu pateikto pasiūlymo dėl Direktyvos 98/71/EB išdėstymo nauja redakcija poveikio vertinimą. 2021 m. spalio 27 d. šis poveikio vertinimas pateiktas Reglamentavimo patikros valdybai, kuri lapkričio 26 d. pateikė teigiamą nuomonę. Galutinėje poveikio vertinimo versijoje atsižvelgta į toje nuomonėje pateiktas pastabas. Komisijos poveikio vertinime išnagrinėtos dvi pagrindinės problemos: 1. ES vidaus prekybos sutrikimas ir kliūtys konkurencijai kai kuriose valstybėse narėse, susijusios su taisymui skirtomis atsarginėmis dalimis; 2. verslo subjektų, visų pirma MVĮ ir pavienių dizainerių, atbaidymas nuo registruotojo dizaino apsaugos ES arba nacionaliniu lygmeniu siekimo, susijęs su didelėmis sąnaudomis, administracine našta ir laukimo laikotarpiu, taip pat ribotu proceso nuspėjamumu. Atsarginių dalių klausimas (pirmoji problema) ir skirtingų (procedūrinių) nuostatų klausimas, kuris yra antrosios problemos dalis, turi būti sprendžiami kartu peržiūrint Direktyvą, o iš dalies pasenusių registruotojo Bendrijos dizaino procedūrų ir neoptimalių mokesčių, mokėtinų už registruotuosius Bendrijos dizainus, klausimai turėtų būti sprendžiami peržiūrint Reglamentą (EB) Nr. 6/2002. Siekiant spręsti sudėtingų registruotojo Bendrijos dizaino registravimo procedūrų problemą ir užtikrinti prieinamesnę ir efektyvesnę apsaugą svarstyta tik ši (akivaizdi) galimybė: 2 galimybė. Registruotojo Bendrijos dizaino procedūrų supaprastinimas ir racionalizavimas (be kita ko, jas derinant su ES prekių ženklų reforma). Ši galimybė visų pirma apima reikalavimų dėl dizaino vaizdo atnaujinimą, reikalavimo dėl vienodos klasės teikiant sudėtinę dizaino paraišką panaikinimą ir registruotojo Bendrijos dizaino procedūrų suderinimą su ES prekių ženklų procedūromis. Siekiant išspręsti neoptimalių registruotojo Bendrijos dizaino mokesčių problemą ir pasiekti, kad registruotojo Bendrijos dizaino apsauga taptų įperkamesnė, buvo apsvarstyta ši galimybė ir jos variantai: 3 galimybė. Mažesnis registruotojo Bendrijos dizaino registracijos mokestis ir lengvesnė procedūra teikiant sudėtines paraiškas. Pagal šią galimybę būtina panaikinti reikalavimą dėl vienodos klasės teikiant sudėtines dizaino paraiškas ir koreguoti mokėtinų mokesčių sumas. Siekiant užtikrinti vienodas sąlygas mažą ir didelį paraiškų kiekį teikiantiems pareiškėjams, koreguojant mokėtinas mokesčio sumas taip pat reikia įvesti fiksuotą mokestį už papildomą dizainą ir taip panaikinti nuo kiekio priklausančias nuolaidas, taikomas įvairiais lygmenimis atsižvelgiant į sudėtinėje paraiškoje pateiktų dizainų skaičių. Atsižvelgiant į šią naudą ir siekiant pusiausvyros paraiškų teikimo etape, minėta priemonė derinama su mokesčių už galiojimo pratęsimą padidinimu. Įgyvendinant šį modelį suteikiama lengvesnė prieiga prie registruotojo Bendrijos dizaino apsaugos, visų pirma MVĮ (pigesnis teisės įgijimas ir pirmasis pratęsimas), kartu užtikrinant, kad registre liktų tik tie registruotieji Bendrijos dizainai, kurie naudojami rinkoje, palaipsniui didinant mokesčius už galiojimo pratęsimą registracijos galiojimą pratęsiant antrą, trečią ir ketvirtą kartą. Pagal 3.1 ir 3.2 variantus pagrindinis mokestis už vieno registruotojo Bendrijos dizaino išdavimą būtų sumažintas nuo 350 EUR iki 250 EUR. Tada kiekvienam papildomam dizainui, kuris yra sudėtinės paraiškos dalis, pagal 3.1 variantą būtų taikomas 125 EUR mokestis, o pagal 3.2 variantą – 100 EUR mokestis. Mokesčiai už galiojimo pratęsimą pagal 3.1 variantą yra tokie: – pirmas pratęsimas – 70 EUR; – antras pratęsimas – 140 EUR;

– trečias pratęsimas – 280 EUR; – ketvirtas pratęsimas – 560 EUR. Pagal šį variantą dviejų pirmųjų pratęsimų mokesčių suma lygi šiuo metu taikomų dviejų pirmųjų pratęsimų mokesčių sumai (iš viso 210 EUR). Tačiau pagal 3.2 variantą visi mokesčiai už galiojimo pratęsimą būtų didesni nei pagal dabartinę sistemą taikomi pratęsimo mokesčiai. Bet kuriuo atveju mokesčių koregavimas būtų derinamas su mokesčių struktūros supaprastinimu panaikinant paskelbimo mokestį ir jį pridedant prie registracijos mokesčio. Siekiant registruotojo Bendrijos dizaino taisykles suderinti su ES prekių ženklo taisyklėmis, būtų panaikintas mokestis už registruotojo Bendrijos dizaino perleidimą. Mokesčio sumažinimas visų pirma būtų naudingas registruotojo Bendrijos dizaino sistemos naudotojams. Įmonės gautų didesnę ekonominę naudą ir už EUIPO paslaugas mokėtų ne daugiau, nei būtina. Taip MVĮ ir visų pirma pavieniams dizaineriams būtų sudarytos sąlygos sumažinti sąnaudas ir palankesnėmis sąlygomis konkuruoti su didesnėmis įmonėmis. Tai būtų naudinga vartotojams ir, galiausiai, visai visuomenei. Siekiant užtikrinti, kad registruotojo Bendrijos dizaino apsauga būtų prieinamesnė ir įperkamesnė įmonėms ir neatsiliktų nuo technologinės pažangos, 2 galimybė dėl procedūrų supaprastinimo ir racionalizavimo derinama su 3.1 variantu dėl mokesčių (kuriame, palyginti su 3.2 variantu, nenumatytas pernelyg didelis, neproporcingas mokesčių už galiojimo pratęsimą padidinimas), taip užtikrinant teigiamą poveikį ir aiškią naudą verslo subjektams, visų pirma MVĮ ir pavieniams dizaineriams. •Reglamentavimo tinkamumas ir supaprastinimas Šis pasiūlymas ir kartu pateiktas pasiūlymas dėl Direktyvos 98/71/EB išdėstymo nauja redakcija buvo įtraukti į 2022 m. Komisijos darbo programos II priedą, todėl jie yra Reglamentavimo kokybės programos (REFIT) dalis. Šiuo pasiūlymu siekiama pritaikyti ES registruotojo Bendrijos dizaino apsaugos sistemą skaitmeniniam amžiui ir užtikrinti, kad pareiškėjams ji būtų prieinamesnė ir efektyvesnė. Kalbant apie skaitmenizaciją, siūlomu reikalavimų dėl dizaino vaizdo atnaujinimu pareiškėjams būtų sudarytos sąlygos aiškiai ir tiksliai atgaminti savo dizainą naudojant visuotinai prieinamas technologijas. Tai visų pirma palengvintų paraiškų dėl naujų skaitmeninių dizainų tipų teikimą. Išsami reikalavimų dėl dizaino vaizdo peržiūra (vykdytina pagal naujus antrinės teisės aktus, kurie turi būti priimti) būtų labai naudinga tiek įmonėms, tiek EUIPO, nes taip būtų labai sumažinti galimi trūkumai ir padidintas teisinis tikrumas. Kalbant apie supaprastinimą, siūlomu reikalavimo dėl vienodos klasės panaikinimu įmonėms būtų sudaromos sąlygos teikti (daugiau) sudėtinių dizaino paraiškų ir vienoje paraiškoje pateikti kelis dizainus, neapsiribojant to paties pobūdžio gaminiais. Be to, dėl siūlomo registruotojo Bendrijos dizaino mokesčių tvarkaraščio koregavimo ir supaprastinimo būtų sumažinta administracinė našta (visų pirma panaikinant paskelbimo mokestį ir įvedant fiksuotą mokestį už papildomą dizainą, pateiktą sudėtinėje paraiškoje), o registracija registruotojo Bendrijos dizaino paraiškų teikėjams būtų lengvesnė ir skaidresnė. Informacija apie atitinkamas sutaupytas išlaidas pateikiama ir apibendrinama poveikio vertinimo 8.1 lentelėje. • Pagrindinės teisės Iniciatyva būtų pagerintos dizainerių galimybės apsaugoti savo teises, o tai turėtų teigiamą poveikį pagrindinėms teisėms, pavyzdžiui, teisei į nuosavybę ir teisei į veiksmingą teisinę gynybą. Kad ES dizaino apsaugos sistema būtų labiau subalansuota, taip pat siekiama sudaryti išsamesnį dizaino teisių apribojimų sąrašą, atsižvelgiant į sąžiningumo ir konkurencijos aspektus. 4. POVEIKIS BIUDŽETUI Šis pasiūlymas neturėtų poveikio Europos Sąjungos biudžetui, todėl Finansinio reglamento (2018 m. liepos 18 d. Europos Parlamento ir Tarybos reglamento (ES, Euratomas) 2018/1046 dėl Sąjungos bendrajam biudžetui taikomų finansinių taisyklių ir kuriuo panaikinamas Reglamentas (ES, Euratomas) Nr. 966/2012) 35 straipsnyje numatyta finansinė pažyma nepridedama. 5.KITI ELEMENTAI •Įgyvendinimo planai ir stebėsena, vertinimas ir ataskaitų teikimo tvarka Komisija naudosis EUIPO metinėmis ataskaitomis ir statistiniais duomenimis, kad visų pirma stebėtų EUIPO teikiamų dizaino paraiškų raidą, tai, kaip dizaino apsauga naudojasi MVĮ (remiantis būsimu statistiniu išskaidymu), ir i) sudėtinių paraiškų skaičiaus, ii) dizaino, kurio apsauga pratęsiama, skaičiaus ir iii) pratęsimų skaičiaus pokyčius.

Vykdant stebėseną būtų atsižvelgiama į įgyvendinimui būtiną laikotarpį (įskaitant būtinų naujų antrinės teisės aktų priėmimą remiantis Komisijai suteiktais deleguotaisiais ir įgyvendinimo įgaliojimais), taip pat į tai, kad rinkos dalyviams reikia pakankamai laiko prisitaikyti prie naujos padėties. Vertinant pokyčius būtų atsižvelgiama į poveikio vertinimo 9 skirsnyje nurodytus susijusius rodiklius. Toks vertinimas būtų atliekamas praėjus penkeriems metams po to, kai bus visiškai įgyvendinti visi būtini pakeitimai, įskaitant antrinės teisės aktų lygmeniu, kuriais papildomos ir įgyvendinamos Reglamento (EB) Nr. 6/2002 nuostatos. •Išsamus konkrečių pasiūlymo nuostatų paaiškinimas – EUIPO valdymo terminijos ir nuostatų atnaujinimas Siekiant nuoseklumo, ir įsigaliojus Lisabonos sutarčiai, termino „Bendrija“ vartojimas nebeaktualus. Todėl Reglamente (EB) Nr. 6/2002 vartojami terminai suderinti su Lisabonos sutartimi ir Reglamentu (ES) 2017/1001 dėl ES prekių ženklo. Nuo šiol registruotieji Bendrijos dizainai bus vadinami registruotaisiais ES dizainais. – Nuostatos dėl EUIPO valdymo (XI antraštinė dalis) Kadangi pagrindinės EUIPO valdymo nuostatos iš dalies pakeistos Reglamente (ES) 2017/1001, atitinkamai pritaikytos ir papildomos Reglamento (EB) Nr. 6/2002 nuostatos. – Dizaino ir gaminio apibrėžtys (3 straipsnis) Apibrėžtys atnaujinamos, patikslinamos ir išplečiamos siekiant i) užtikrinti, kad pasiūlymas dėl reglamento būtų perspektyvus atsižvelgiant į technologijų pažangą, ir ii) užtikrinti didesnį teisinį tikrumą ir skaidrumą, susijusį su reikalavimus atitinkančio dizaino apsaugos dalyku. Visų pirma, atsižvelgiant į tai, kad atsirado naujų technologinių dizainų, kurie nėra įtraukiami į fizinius gaminius, siūloma atnaujinti ir išplėsti gaminio sąvoką, kad į ją būtų įtraukti ir joje išskirti grafiškai vaizduojami gaminiai, fiziniai gaminiai arba iš erdvinio objektų išdėstymo siekiant sukurti vidaus aplinką matomi gaminiai. – Apsaugos objektas (18a straipsnis) Siekiant didesnio teisinio tikrumo, susijusio su matomumo reikalavimu, siūloma įtraukti specialią nuostatą, pagal kurią dizaino apsauga suteikiama tik toms išvaizdos savybėms, kurios aiškiai matomos registracijos paraiškoje. – Registruotuoju dizainu suteikiamų teisių taikymo sritis (19 straipsnis) Kad teisių turėtojai galėtų veiksmingiau spręsti problemas, kylančias dėl augančio 3D spausdinimo technologijų naudojimo, siūloma atitinkamai pakoreguoti teisių į dizainą taikymo sritį. Be to, manoma, kad įgyvendinus ES prekių ženklo reformą ir siekiant veiksmingai kovoti su klastojimu, kurio mastas nuolat auga, į registruotojo Bendrijos dizaino teisinę sistemą svarbu įtraukti atitinkamą nuostatą, pagal kurią teisių turėtojams būtų leidžiama uždrausti vežti tranzitu per ES teritoriją suklastotus gaminius arba jiems įforminti kitas muitinės procedūras neišleidžiant jų ten į laisvą apyvartą. – Suteiktų teisių apribojimas (20 straipsnis) Siekiant užtikrinti geresnę susijusių teisėtų interesų pusiausvyrą ir atsižvelgiant į Europos Sąjungos Teisingumo Teismo (ESTT) praktiką, siūloma papildyti leistinų naudojimo būdų sąrašą įtraukiant naudojimą kaip nuorodą ir naudojimą kritikai ir parodijai. – Išlyga dėl taisymo (20a straipsnis) Atsižvelgiant į tai, kad į Direktyvą įtraukiama išlyga dėl taisymo, siūloma pereinamojo laikotarpio išlygą dėl taisymo, kuri šiuo metu yra įtraukta į Reglamento (EB) Nr. 6/2002 110 straipsnį, pakeisti nuolatine nuostata. Siekiant, kad ši išlyga derėtų su į Direktyvą įtraukta išlyga dėl taisymo, ir atsižvelgiant į ESTT praktiką, siūloma į išlygos dėl taisymo taikymo sritį įtraukti tik tas sudedamąsias dalis, kurių išvaizda priklauso nuo atitinkamo sudėtinio gaminio išvaizdos.

Be to, turėtų būti aiškiai nurodyta, kad nagrinėjant ieškinį dėl teisių pažeidimo išlyga dėl taisymo gynybai gali būti naudojama tik tuo atveju, jei vartotojai yra tinkamai informuojami apie gaminio, kuris bus naudojamas sudėtiniam gaminiui taisyti, kilmę. – Pranešimas apie dizainą (26a straipsnis) Registruotojo ES dizaino savininkai gali pateikti pranešimą apie dizainą, kuriuo jie gali informuoti visuomenę, kad dizainas įregistruotas. – Kaupimo principas (96 straipsnio 2 dalis) Dizaino ir autorių teisių apsaugos kaupimo principas išlaikomas atsižvelgiant į tai, kad nuo tada, kai buvo priimti pirminiai teisės aktai, padaryta pažanga derinant teisės aktus autorių teisių srityje. – Dizaino vaizdo reikalavimai (36 ir 36a straipsniai) Siūlomu Reglamento (EB) Nr. 6/2002 36 straipsnio 1 dalies c punkto pakeitimu siekiama užtikrinti, kad iš dizaino vaizdo būtų galima aiškiai suprasti visus objekto, kurio apsaugos prašoma, duomenis ir juos paskelbti, neatsižvelgiant į naudojamas vaizdavimo priemones. Atsižvelgiant į nedidelį paraiškų su pavyzdžiais skaičių, taip pat siūloma panaikinti galimybę vietoje dizaino vaizdo pateikti pavyzdį. Siūlomo naujo 36a straipsnio tikslas – suteikti Komisijai įgaliojimus nurodyti išsamią informaciją, kuri turi būti pateikta registruotojo ES dizaino paraiškoje, įskaitant informaciją dėl dizaino vaizdo standartų atnaujinimo, kuriuo siekiama, kad dizaino vaizdas būtų tinkamas skaitmeniniam amžiui (taip pat žr. pirmiau pateiktą dalį „Reglamentavimo tinkamumas ir supaprastinimas“). – Sudėtinės paraiškos (37 straipsnis) Siūloma panaikinti reikalavimą dėl vienodos klasės, kad pareiškėjai vienoje sudėtinėje paraiškoje galėtų sujungti kelis dizainus, neapsiribodami tik tos pačios klasės gaminiais pagal Lokarno klasifikaciją, ir turėtų galimybę pasinaudoti nuo kiekio priklausančia nuolaida. – Suderinimas su ES prekių ženklo procedūromis Siūlomi keli pakeitimai, kuriais siekiama efektyvesnių registruotojo Bendrijos dizaino procedūrų, kartu užtikrinant suderinamumą su ES prekių ženklo sistema. Tokie pakeitimai – tai i) galimybės pateikti registruotojo Bendrijos dizaino paraišką per vieną iš valstybių narių centrinių pramoninės nuosavybės tarnybų arba Beniliukso intelektinės nuosavybės tarnybą atsisakymas, ii) galimybės prašyti tęsti procedūras arba panaikinti EUIPO sprendimą suteikimas ir iii) profesinio atstovavimo taisyklių taikymo išplėtimas visai Europos ekonominei erdvei. – Mokėtini mokesčiai (I priedas) Atsižvelgiant į didelę registruotojo Bendrijos dizaino mokesčių sumų svarbą bendram dizaino apsaugos sistemos veikimui ES ir į tai, kad ši sistema papildo nacionalines dizaino apsaugos sistemas, taip pat siekiant suderinamumo su Reglamentu (ES) 2017/1001 dėl ES prekių ženklo, į Reglamentą (EB) Nr. 6/2002 siūloma įtraukti tiek registruotojo Bendrijos dizaino mokesčių sumas, tiek juos mokant taikomas taisykles, nustatytas Komisijos reglamente (EB) Nr. 2246/2002 (Mokesčių reglamentas). Todėl Mokesčių reglamentas taps nebeaktualus ir jį siūloma panaikinti. Taip pat siūloma sumažinti paraiškos mokestį, palyginti su šiuo metu pagal Mokesčių reglamentą taikoma registruotojo Bendrijos dizaino mokesčių suma; taip, kartu panaikinant vienodos klasės reikalavimą teikiant sudėtinę paraišką, bus užtikrinama įperkamesnė registruotojo ES dizaino apsauga, visų pirma MVĮ ir pavieniams dizaineriams, kurie paprastai teikia mažiau dizaino paraiškų nei didesnės įmonės. Be to, siūloma supaprastinti registruotojo Bendrijos dizaino mokesčių tvarkaraštį (pavyzdžiui, sujungiant registracijos mokestį ir paskelbimo mokestį, kad tai būtų vienas paraiškos mokestis), siekiant dar labiau padidinti sistemos prieinamumą, skaidrumą ir patogumą naudoti bendrovėms ir dizaineriams, teikiantiems paraiškas dėl registruotojo ES dizaino apsaugos. – Suderinimas su SESV 290 ir 291 straipsniais Reglamentu Komisijai suteikiami įgaliojimai priimti tam tikras taisykles. Šios taisyklės šiuo metu numatytos i) 2002 m. spalio 21 d. Komisijos reglamente (EB) Nr. 2245/2002, įgyvendinančiame Tarybos reglamentą (EB) Nr. 6/2002 dėl Bendrijos dizaino, ir ii) 2002 m. gruodžio 16 d. Komisijos reglamente (EB) Nr. 2246/2002 dėl mokesčių, mokamų Vidaus rinkos derinimo tarnybai. Komisijai Reglamentu suteikti įgaliojimai nėra suderinti su SESV 290 ir 291 straipsniais, todėl juos reikėtų suderinti. Taigi pasiūlymu siekiama įtraukti keletą konkrečių naujų įgaliojimų Komisijai priimti deleguotuosius ir įgyvendinimo aktus. 2022/0391 (COD)

Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 6/2002 dėl Bendrijos dizaino ir panaikinamas Komisijos reglamentas (EB) Nr. 2246/2002 (Tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 118 straipsnio pirmą pastraipą, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę, atsižvelgdami į Regionų komiteto nuomonę, laikydamiesi įprastos teisėkūros procedūros, kadangi: (1)Tarybos reglamentu (EB) Nr. 6/2002 sukurta speciali Europos Sąjungos dizaino apsaugos sistema, pagal kurią numatyta dizaino apsauga Sąjungos lygmeniu kartu su valstybėse narėse nacionaliniu lygmeniu prieinama dizaino apsauga pagal atitinkamus nacionalinius dizaino apsaugos teisės aktus, suderintus Europos Parlamento ir Tarybos direktyva 98/71/EB; (2)laikydamasi savo komunikato dėl geresnio reglamentavimo ir įsipareigojimo reguliariai peržiūrėti Sąjungos politiką, Komisija atliko išsamų Sąjungos dizaino apsaugos sistemų vertinimą, apimantį išsamų ekonominį ir teisinį vertinimą, paremtą keliais tyrimais; (3)2020 m. lapkričio 11 d. išvadose dėl intelektinės nuosavybės politikos ir Sąjungos pramoninio dizaino sistemos peržiūros Taryba paragino Komisiją pateikti pasiūlymus dėl Reglamento (EB) Nr. 6/2002 ir Direktyvos 98/71/EB peržiūros. Tos peržiūros tikslas turėtų būti modernizuoti su pramoniniu dizainu susijusias Sąjungos apsaugos sistemas ir padaryti dizaino apsaugą patrauklesnę pavieniams dizaineriams ir įmonėms, ypač mažosioms ir vidutinėms įmonėms (MVĮ); (4)nuo Bendrijos dizaino sistemos sukūrimo sukaupta patirtis parodė, kad Sąjungos ir trečiųjų šalių pavieniai dizaineriai ir įmonės pripažino sistemą, ir ji tapo sėkmingu ir perspektyviu valstybių narių lygmeniu teikiamos nacionalinės dizaino apsaugos papildymu ir alternatyva; (5)vis dėlto nacionalinės dizaino apsaugos sistemos ir toliau reikalingos tiems pavieniams dizaineriams ir įmonėms, kurie nepageidauja apsaugoti savo dizainų Sąjungos lygmeniu arba kurie negali gauti Sąjungos masto apsaugos, bet gali be kliūčių gauti nacionalinę apsaugą. Kiekvienam asmeniui, siekiančiam gauti dizaino apsaugą, turėtų būti leista nuspręsti, ar jis siekia apsaugoti tik nacionalinį dizainą vienoje ar keliose valstybėse narėse, ar tik ES dizainą, ar abu šiuos dizainus; (6)nors Komisijos atliktame Sąjungos dizaino apsaugos teisės aktų vertinime patvirtinta, kad jie vis dar iš esmės atitinka paskirtį, 2020 m. lapkričio 25 d. komunikate „Viso ES inovacinio potencialo išnaudojimas. Intelektinės nuosavybės veiksmų planas ES ekonomikai gaivinti ir jos atsparumui didinti“ Komisija paskelbė, kad po sėkmingos ES prekių ženklų teisės aktų reformos ji, be kita ko, peržiūrės Sąjungos teisės aktus dėl dizaino apsaugos, kad Sąjungoje būtų pagerintas dizaino apsaugos prieinamumas ir įperkamumas; (7)tobulinant ir keičiant ES dizaino sistemą, kartu reikėtų toliau derinti nacionalinius dizaino įstatymus ir praktiką, taip pat juos tinkamu mastu suderinti su ES dizaino sistema, kad visoje Sąjungoje būtų sukurtos kuo vienodesnės dizaino registracijos ir apsaugos sąlygos. Tai turėtų būti papildyta tolesnėmis Europos Sąjungos intelektinės nuosavybės tarnybos (EUIPO, toliau – Tarnyba), valstybių narių centrinių pramoninės nuosavybės tarnybų ir Beniliukso intelektinės nuosavybės tarnybos pastangomis skatinti praktikos ir priemonių konvergenciją dizaino srityje pagal Europos Parlamento ir Tarybos reglamento (ES) 2017/1001 152 straipsnyje nustatytą bendradarbiavimo sistemą; (8)būtina atnaujinti Reglamento (EB) Nr. 6/2002 terminus, kad jie atitiktų Lisabonos sutartyje vartojamus terminus. Tai reiškia, kad terminas „Bendrijos dizainas“ turėtų būti pakeistas terminu „Europos Sąjungos dizainas“ (toliau – ES dizainas). Be to, terminai turi būti suderinti su Reglamento (ES) 2017/1001 terminais. Tai visų pirma reiškia, kad pavadinimas „Vidaus rinkos derinimo tarnyba (prekių ženklai ir dizainas)“ pakeičiamas pavadinimu „Europos Sąjungos intelektinės nuosavybės tarnyba“;

(9)nuo tada, kai buvo sukurta Bendrijos dizaino sistema, informacinių technologijų plėtra lėmė naujų dizainų, kurie nėra įkūnyti fiziniuose gaminiuose, atsiradimą. Tam reikia išplėsti gaminių, kuriems gali būti taikoma dizaino apsauga, apibrėžtį, kad ji aiškiai apimtų grafiškai vaizduojamus gaminius, fizinius gaminius arba iš erdvinio objektų išdėstymo, visų pirma siekiant sukurti vidaus aplinką, matomus gaminius. Atsižvelgiant į šias aplinkybes, taip pat reikėtų pripažinti, kad elementų judėjimas, kitimas ar kitoks aktyvumas gali būti dizaino išvaizdos dalis, visų pirma tų dizainų, kurie nėra įkūnyti fiziniame daikte; (10)siekiant užtikrinti teisinį tikrumą, tikslinga paaiškinti, kad apsauga teisių turėtojui suteikiama dėl tų visų ar dalies gaminio dizaino savybių, kurios yra akivaizdžiai nurodytos registruotojo ES dizaino paraiškoje ir tampa prieinamos visuomenei viešai skelbiant arba susipažįstant su atitinkama paraiškos byla. Nors tam tikro gaminio dizaino savybės nebūtinai turi būti matomos konkrečiu metu arba gaminį naudojant konkrečiu būdu, kad joms būtų taikoma dizaino apsauga, tačiau išimtis turėtų būti taikoma sudėtinio gaminio sudedamųjų dalių, kurios turi išlikti matomos, kai tas gaminys naudojamas įprastai, dizaino apsaugai; (11)įvairiose pramonės srityse vis dažniau naudojamos 3D spausdinimo technologijos, todėl dizaino teisių turėtojai susiduria su sunkumais siekdami veiksmingai užkirsti kelią neteisėtam saugomų jų dizainų kopijavimui. Todėl tikslinga nustatyti, kad bet kokios laikmenos ar programinės įrangos, kurioje užfiksuotas dizainas, kūrimas, parsisiuntimas, kopijavimas ir tiekimas siekiant atkurti gaminį, kuriuo pažeidžiamas dizainas, laikomas dizaino naudojimu, kuriam turi būti gautas teisių turėtojo leidimas; (12)siekiant užtikrinti dizaino apsaugą ir veiksmingai kovoti su klastojimu bei vadovaujantis Sąjungos tarptautiniais įsipareigojimais Pasaulio prekybos organizacijos (toliau – PPO) sistemoje, visų pirma pagal Bendrojo susitarimo dėl muitų tarifų ir prekybos (toliau – GATT) V straipsnį, kuriame numatyta tranzito laisvė, o generinių vaistų atveju – pagal Deklaraciją dėl TRIPS sutarties ir visuomenės sveikatos, ES dizaino savininkas turėtų turėti teisę uždrausti trečiosioms šalims vykdant komercinę veiklą įvežti į Sąjungą gaminius neišleidžiant jų ten į laisvą apyvartą, kai tokie gaminiai įvežami iš trečiųjų šalių ir be leidimo jiems panaudotas toks dizainas, kuris yra tapatus arba iš esmės tapatus registruotajam ES dizainui, arba kai tiems gaminiams pritaikytas toks dizainas, kuris yra tapatus arba iš esmės tapatus registruotajam ES dizainui; (13)tuo tikslu registruotųjų ES dizainų savininkams turėtų būti leidžiama uždrausti įvežti teises pažeidžiančius gaminius ir jiems įforminti bet kurią muitinės procedūrą, be kita ko, kai tokie gaminiai nėra skirti pateikti Sąjungos rinkai. Atlikdamos muitinį tikrinimą muitinės turėtų naudotis įgaliojimais ir procedūromis, nustatytais Europos Parlamento ir Tarybos reglamente (ES) Nr. 608/2013, be kita ko, teisių turėtojų prašymu. Visų pirma muitinės turėtų vykdyti atitinkamus patikrinimus remdamosi rizikos analizės kriterijais; (14)būtina suderinti poreikį užtikrinti veiksmingą teisių į dizainą įgyvendinimą ir būtinybę išvengti laisvos prekybos teisėtais gaminiais suvaržymų. Todėl registruotojo ES dizaino savininko teisė turėtų nustoti galioti, jeigu Europos Sąjungos dizaino teisme (toliau – ES dizainų teismas), kompetentingame priimti sprendimą dėl esmės, ar buvo pažeistos teisės į ES dizainą, pradėtame procese deklarantas arba gaminių turėtojas sugeba įrodyti, kad registruotojo ES dizaino savininkas neturi teisės uždrausti pateikti gaminius rinkai galutinės paskirties šalyje; (15)išimtinėms teisėms į registruotąjį ES dizainą turėtų būti taikomi atitinkami apribojimai. Be naudojimo savo poreikiams tenkinti ir nekomerciniais tikslais, taip pat eksperimentiniais tikslais, leistinas naudojimas turėtų apimti atgaminimą citavimo arba mokymo tikslais, naudojimą kaip nuorodą lyginamojoje reklamoje ir naudojimą komentuojant, kritikuojant ar kuriant parodiją, su sąlyga, kad tokie veiksmai atitinka sąžiningo verslo normas ir pernelyg netrukdo tuo dizainu įprastai naudotis. Trečiosioms šalims naudojant registruotąjį ES dizainą meninės raiškos tikslu, toks naudojimas turėtų būtų laikomas sąžiningu, jei jis atitinka sąžiningą pramoninės ir komercinės veiklos praktiką. Be to, ES dizaino taisyklės turėtų būti taikomos taip, kad būtų užtikrinta visapusiška pagarba pagrindinėms teisėms ir laisvėms, visų pirma saviraiškos laisvei; (16)Direktyva (ES) [xxx] suderinami valstybių narių įstatymai, kuriais reglamentuojamas saugomo dizaino naudojimas sudėtinio gaminio taisymo tikslais siekiant atkurti pirminę jo išvaizdą, kai gaminys, kuriam dizainas pritaikytas ar panaudotas, yra sudėtinio gaminio sudedamoji dalis, nuo kurios išvaizdos tas saugomas dizainas priklauso. Todėl šiuo metu Reglamente (EB) Nr. 6/2002 numatyta pereinamojo laikotarpio išlyga dėl taisymo turėtų būti pakeista nuolatine nuostata. Kadangi šia nuostata siekiama, kad registruotojo ir neregistruotojo Bendrijos dizaino teisės negalėtų būti įgyvendinamos tuo atveju, kai sudėtinio gaminio sudedamosios dalies dizainas yra naudojamas sudėtinio gaminio taisymo tikslais siekiant atkurti pirminę jo išvaizdą, išlyga dėl taisymo turėtų būti įtraukta kaip viena iš teisių gynimo priemonių, kuria galima naudotis pagal Reglamentą (EB) Nr. 6/2002 teisių į ES dizainą pažeidimo atveju. Be to, siekiant suderinamumo su į Direktyvą (ES) [XXX] įtraukta išlyga dėl taisymo, taip pat užtikrinti, kad dizaino apsaugos taikymo sritis galėtų būti ribojama tik tam, kad teisių į dizainą turėtojai negalėtų faktiškai įgyti monopolinių teisių į gaminį, būtina aiškiai nustatyti, kad Reglamente (EB) Nr. 6/2002 nustatyta išlyga dėl taisymo taikoma tik sudėtinio gaminio sudedamosioms dalims, nuo kurių išvaizdos priklauso saugomas dizainas. Be to, siekiant užtikrinti, kad vartotojai nebūtų klaidinami ir kad rinkdamiesi iš konkuruojančių gaminių, kurie gali būti naudojami taisymui, jie galėtų priimti pagrįstą sprendimą, taip pat turėtų būti aiškiai įtvirtinta nuostata, kad sudedamosios dalies gamintojas ar pardavėjas negali remtis išlyga dėl taisymo tinkamai neinformavęs vartotojų apie gaminio, kuris bus naudojamas sudėtiniam gaminiui taisyti, kilmę; (17)siekiant palengvinti prekybą gaminiais, kurių dizainas saugomas, visų pirma MVĮ ir pavieniams dizaineriams, ir didinti informuotumą apie Sąjungos ir nacionaliniu lygmenimis galiojančias dizaino registracijos tvarkas, teisių į dizainą turėtojams ir kitiems asmenims, gavus jų sutikimą, turėtų būti sudaryta galimybė naudoti bendrai pripažįstamą simbolį (D); (18)atsižvelgiant į nedidelį ES dizaino paraiškų, pateiktų valstybių narių centrinėms pramoninės nuosavybės tarnyboms ir Beniliukso intelektinės nuosavybės tarnybai, skaičių ir siekiant ES dizaino paraiškų sistemą suderinti su Reglamente (ES) 2017/1001 nustatyta sistema, nuo šiol ES dizaino paraišką turėtų būti galima pateikti tik Tarnybai; (19)tiek technologinė pažanga, tiek taikant dabartinę ES dizaino registracijos sistemą įgyta patirtis parodė, kad reikia tobulinti tam tikrus procedūros aspektus. Todėl reikėtų imtis tam tikrų priemonių siekiant, kai tinkama, atnaujinti, supaprastinti ir pagreitinti procedūras, taip pat, kai reikia, didinti teisinį tikrumą bei nuspėjamumą; (20)šiuo tikslu labai svarbu numatyti tinkamas priemones aiškiam ir tiksliam visų dizainų vaizdui pateikti, kurias būtų galima pritaikyti atsižvelgiant į atsižvelgiant į techninę dizainų vizualizavimo pažangą ir Sąjungos pramonės poreikius. Siekiant užtikrinti, kad tą patį grafinį vaizdą būtų galima naudoti teikiant dizaino paraišką vienoje ar daugiau valstybių narių ir registruotojo ES dizaino paraiškas, turėtų būti nustatytas reikalavimas, kad Tarnyba, valstybių narių centrinės pramoninės nuosavybės tarnybos ir Beniliukso intelektinės nuosavybės tarnyba bendradarbiautų siekdamos nustatyti bendrus formaliųjų reikalavimų, kuriuos turi atitikti vaizdas, standartus; (21)siekiant didesnio efektyvumo, taip pat tikslinga palengvinti sudėtinių paraiškų dėl registruotųjų ES dizainų pateikimą, leidžiant pareiškėjams pateikti kelis dizainus vienoje paraiškoje netaikant reikalavimo, kad gaminiai, kuriems tie dizainai yra skirti panaudoti arba pritaikyti, priklausytų tai pačiai klasei pagal Lokarno klasifikaciją. Tačiau reikėtų nustatyti didžiausio dizainų skaičiaus ribą siekiant išvengti galimo piktnaudžiavimo sudėtinėmis paraiškomis; (22)siekiant efektyvumo ir paprastesnių procedūrų, pranešimo ir ryšio priemonės turėtų būti tik elektroninės; (23)siekiant užtikrinti, kad registruotojo ES dizaino apsauga būtų įperkamesnė ir skaidresnė, visų pirma MVĮ ir pavieniams dizaineriams, kurie paprastai teikia mažiau dizaino paraiškų, palyginti su didesnėmis įmonėmis, tikslinga pakoreguoti registruotojo ES dizaino paraiškos mokesčių struktūrą ir dydį; (24)atsižvelgiant į tai, kad Tarnybai mokami mokesčiai yra nepaprastai svarbūs ES dizaino apsaugos sistemos veikimui, ir į tai, kad ši sistema papildo nacionalines dizaino sistemas, taip pat siekiant suderinti teisėkūros metodą su Reglamentu (ES) 2017/1001, tų mokesčių dydį tikslinga nustatyti tiesiogiai Reglamento (EB) Nr. 6/2002 priede. Turėtų būti nustatyti tokio dydžio mokesčiai, kad iš jų gaunamos pajamos iš esmės būtų pakankamos Tarnybos biudžetui subalansuoti ir kad ES dizaino ir nacionalinės dizaino sistemos veiktų kartu ir papildytų viena kitą, kartu atsižvelgiant į rinkos, kurią apima ES dizainas, dydį ir MVĮ poreikius; (25)Reglamentu (EB) Nr. 6/2002 Komisijai suteikiami įgaliojimai priimti to reglamento įgyvendinimo taisykles. Įsigaliojus Lisabonos sutarčiai, Komisijai Reglamentu (EB) Nr. 6/2002 suteiktus įgaliojimus reikia suderinti su Sutarties dėl Europos Sąjungos veikimo (SESV) 290 ir 291 straipsniais; (26)siekiant užtikrinti, kad Tarnyba veiksmingai, efektyviai ir sparčiai nagrinėtų ir registruotų ES dizaino paraiškas taikydama skaidrias, išsamias, sąžiningas ir teisingas procedūras, pagal SESV 290 straipsnį Komisijai turėtų būti deleguoti įgaliojimai priimti deleguotuosius aktus, kuriais nustatomos išsamios nuostatos dėl paraiškos keitimo procedūros; (27)siekiant užtikrinti, kad registruotąjį ES dizainą būtų galima veiksmingai ir efektyviai paskelbti negaliojančiu taikant skaidrią, išsamią, sąžiningą ir teisingą procedūrą, pagal SESV 290 straipsnį Komisijai turėtų būti deleguoti įgaliojimai priimti deleguotuosius aktus, kuriais nustatoma registruotojo ES dizaino paskelbimo negaliojančiu procedūra; (28)siekiant sudaryti sąlygas apeliacinėms taryboms veiksmingai, efektyviai ir išsamiai peržiūrėti Tarnybos sprendimus taikant skaidrią, išsamią, sąžiningą ir teisingą procedūrą, pagal SESV 290 straipsnį Komisijai turėtų būti deleguoti įgaliojimai priimti deleguotuosius aktus, kuriais nustatomos išsamios nuostatos dėl apeliacinio proceso, kai dėl su ES dizainu susijusių procedūrų reikia nukrypti nuo nuostatų, išdėstytų deleguotuosiuose aktuose, priimtuose pagal Reglamento (ES) 2017/1001 73 straipsnį;

(29)siekiant užtikrinti sklandų, veiksmingą ir efektyvų ES dizaino sistemos veikimą, pagal SESV 290 straipsnį Komisijai turėtų būti deleguoti įgaliojimai priimti deleguotuosius aktus, kuriais nustatomi išsamūs žodinio proceso reikalavimai ir išsami įrodymų rinkimo tvarka, išsami pranešimo tvarka, ryšio priemonės ir formos, kurias turi naudoti proceso šalys, taisyklės dėl terminų skaičiavimo ir trukmės, sprendimo panaikinimo arba įrašo ES dizainų registre anuliavimo procedūros, išsami proceso atnaujinimo tvarka ir išsamios atstovavimo Tarnyboje nuostatos; (30)siekiant užtikrinti veiksmingą ir efektyvų apeliacinių tarybų organizavimą, pagal SESV 290 straipsnį Komisijai turėtų būti deleguoti įgaliojimai priimti deleguotuosius aktus, kuriais nustatomos išsamios nuostatos dėl apeliacinių tarybų organizavimo, kai dėl su ES dizainu susijusių procedūrų reikia nukrypti nuo nuostatų, išdėstytų deleguotuosiuose aktuose, priimtuose pagal Reglamento (ES) 2017/1001 168 straipsnį; (31)ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose; (32)siekiant užtikrinti vienodas Reglamento (EB) Nr. 6/2002 įgyvendinimo sąlygas, Komisijai turėtų būti suteikti įgyvendinimo įgaliojimai, siekiant nustatyti išsamias nuostatas dėl paraiškų, prašymų, liudijimų, ieškinių, taisyklių, pranešimų ir visų kitų dokumentų, naudojamų laikantis atitinkamų Reglamentu (EB) Nr. 6/2002 nustatytų procedūrinių reikalavimų, taip pat faktiškai patirtų išlaidų, kurios yra būtinos procesui, didžiausiąsias normas, išsamias nuostatas dėl informacijos skelbimo Europos Sąjungos dizainų biuletenyje ir Tarnybos oficialiajame leidinyje, išsamią Tarnybos ir nacionalinių valdžios institucijų keitimosi informacija tvarką, išsamią patvirtinamųjų dokumentų vertimo rašytiniame procese tvarką ir sprendimų, kuriuos turi priimti negaliojimo skyrių vienas narys, tikslias rūšis. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011; (33)atsižvelgiant į pažangą, padarytą derinant autorių teisių teisės aktus Sąjungoje, tikslinga pakoreguoti apsaugos kaupimo principą pagal Reglamentą (EB) Nr. 6/2002 ir autorių teisių teisės aktus, kad ES dizaino teisių saugomus dizainus būtų galima saugoti kaip autorių teisių saugomus kūrinius, su sąlyga, kad laikomasi Sąjungos teisės aktų dėl autorių teisių reikalavimų; (34)todėl Reglamentas (EB) Nr. 6/2002 turėtų būti atitinkamai iš dalies pakeistas, o Reglamentas (EB) Nr. 2246/2002 turėtų būti panaikintas; (35)kadangi šio reglamento tikslų valstybės narės negali deramai pasiekti, o dėl ES dizaino sistemos autonominio pobūdžio, dėl kurio ji yra nepriklausoma nuo nacionalinių sistemų, tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti; (36)vadovaujantis Europos Parlamento ir Tarybos reglamento (ES) 2018/1725 42 straipsnio 1 dalimi, buvo konsultuojamasi su Europos duomenų apsaugos priežiūros pareigūnu ir jis pateikė nuomonę […], PRIĖMĖ ŠĮ REGLAMENTĄ: 1 straipsnis Reglamentas (EB) Nr. 6/2002 iš dalies keičiamas taip: (1)pavadinimas pakeičiamas taip: „2001 m. gruodžio 12 d. Tarybos reglamentas (EB) Nr. 6/2002 dėl Europos Sąjungos dizaino“; (2)1 straipsnio 1 dalis pakeičiama taip: „1. Europos Sąjungos dizainu vadinamas šiame reglamente pateiktas sąlygas atitinkantis dizainas.“; (3)visuose straipsniuose žodžiai „Bendrijos dizainas“ pakeičiami žodžiais „ES dizainas“ ir padaromi visi būtini gramatiniai pakeitimai; (4)visame reglamente terminas „Bendrijos dizainų teismas“ pakeičiamas terminu „ES dizainų teismas“ ir padaromi visi būtini gramatiniai pakeitimai; (5)1 straipsnio 3 dalyje, 7 straipsnio 1 dalyje, 11 straipsnio 1 dalyje, 22 straipsnio 1 dalyje, 27 straipsnio 1 dalyje, 96 straipsnio 1 dalyje, 98 straipsnio 1 dalyje, 98 straipsnio 5 dalyje, 106a straipsnio 1 dalyje, 106a straipsnio 2 dalyje, 106d straipsnio 1 dalyje, 106d straipsnio 2 dalyje ir 110a straipsnio 1 dalyje žodžiai „Bendrija“ pakeičiami žodžiais „Sąjunga“ ir padaromi visi būtini gramatiniai pakeitimai; (6)2 straipsnis pakeičiamas taip: „2 straipsnis

Europos Sąjungos intelektinės nuosavybės tarnyba Europos Parlamento ir Tarybos reglamentu (ES) 2017/1001* įsteigta Europos Sąjungos intelektinės nuosavybės tarnyba (toliau – Tarnyba) atlieka šiuo reglamentu jai pavestas užduotis. * 2017 m. birželio 14 d. Europos Parlamento ir Tarybos reglamentas (ES) 2017/1001 dėl Europos Sąjungos prekių ženklo (OL L 154, 2017 6 16, p. 1).“; (7)įterpiamas šis straipsnis: „2a straipsnis Veiksnumas Įgyvendinant šį reglamentą bendrovės, firmos ir kiti teisės subjektai laikomi juridiniais asmenimis, jeigu pagal jų teisinį subjektiškumą reglamentuojančią teisę jie gali savo vardu turėti visų rūšių teises ir pareigas, sudaryti sutartis arba atlikti kitus teisinius veiksmus ir būti šalimi teismo procese.“; (8)3 straipsnis pakeičiamas taip: „3 straipsnis Terminų apibrėžtys Šiame reglamente vartojamų terminų apibrėžtys: (1)dizainas – viso gaminio ar jo dalies vaizdas, susidarantis dėl paties gaminio ir (arba) jo dekoratyvinių elementų savybių, visų pirma linijų, kontūrų, spalvų, formos, tekstūros, medžiagų, įskaitant tų savybių judėjimą, kitimą ar bet kokį kitą jų aktyvumą; (2)gaminys – pramoniniu būdu arba rankomis pagamintas daiktas, išskyrus kompiuterių programas, neatsižvelgiant į tai, ar jis įkūnytas fiziniame daikte, ar pasireiškia skaitmenine forma, įskaitant: (a)pakuotę, gaminių rinkinius, apipavidalinimą, erdvinį daiktų išdėstymą, visų pirma vidaus aplinkai sukurti, ir sudėtiniam gaminiui sukonstruoti skirtas sudedamąsias dalis; (b)grafinius kūrinius arba simbolius, logotipus, paviršių raštus, tipografinius šriftus ir grafines vartotojo sąsajas; (3)sudėtinis gaminys – gaminys, susidedantis iš daugelio sudedamųjų dalių, kurias galima pakeisti tą gaminį išardant ir vėl surenkant.“; (9)4 straipsnio 1 dalis pakeičiama taip: „1. Dizainas saugomas kaip ES dizainas, jei jis yra naujas ir turi individualių savybių.“; (10)7 straipsnio 2 dalies įvadinė frazė pakeičiama taip:

„2. Taikant 5 ir 6 straipsnius į dizaino atskleidimą neatsižvelgiama, jei atskleistas dizainas, kuris yra tapatus arba nesudaro skirtingo bendro įspūdžio, palyginti su dizainu, kurio apsaugos prašoma kaip registruotojo ES dizaino, tapo prieinamas visuomenei:“; (11)12 straipsnis pakeičiamas taip: „12 straipsnis Registruotojo ES dizaino apsaugos galiojimo pradžia ir terminas 1. Dizainas, atitinkantis 1 skirsnyje nustatytus reikalavimus, tampa saugomas kaip registruotasis ES dizainas, kai jį įregistruoja Tarnyba. 2. Registruotojo ES dizaino registracija galioja penkerių metų laikotarpį, skaičiuojamą nuo registracijos paraiškos pateikimo datos. Teisės turėtojas apsaugos galiojimo terminą gali pratęsti vienu ar keliais 5 metų laikotarpiais iki 25 metų skaičiuojant nuo registracijos paraiškos pateikimo datos.“; (12)13 straipsnis išbraukiamas; (13)15 ir 16 straipsniai pakeičiami taip: „15 straipsnis Pretenzijos dėl teisių į ES dizainą 1. Jeigu asmuo, kuris neturi teisių į neregistruotąjį ES dizainą pagal 14 straipsnio nuostatas, jį atskleidžia ar pareiškia teises į jį arba jeigu tokio asmens vardu paduodama registruotojo ES dizaino paraiška arba jis įregistruojamas, tai asmuo, kuriam pagal minėtą nuostatą priklauso teisės į tą dizainą, atitinkamos valstybės narės kompetentingo teismo arba institucijos gali prašyti pripažinti jį teisėtu ES dizaino savininku, nedarant poveikio jokiai kitai teisių gynimo priemonei, kuria jis gali naudotis. 2. Jeigu asmuo turi teisę bendrai naudotis ES dizainu, pagal 1 dalį jis gali reikalauti pripažinti jį bendrasavininkiu. 3. Galimybė pradėti teismo procesą pagal 1 ar 2 dalis išnyksta praėjus trejiems metams nuo registruotojo ES dizaino paskelbimo arba nuo neregistruotojo ES dizaino atskleidimo dienos. Ši nuostata negalioja, jeigu tuo metu, kai buvo teikiama tokio dizaino paraiška, jis buvo atskleistas arba įregistruotas, teisių į ES dizainą neturintis asmuo veikė nesąžiningai. 4. Asmuo, turintis teisę į ES dizainą pagal 14 straipsnį, gali pagal šio straipsnio 1 dalį Tarnybai pateikti prašymą pakeisti nuosavybės teisę kartu su atitinkamos valstybės narės kompetentingo teismo ar institucijos galutiniu sprendimu. 5. Į 72 straipsnyje nurodytą ES dizainų registrą (toliau – Registras) įtraukiama tokia informacija apie registruotąjį ES dizainą: (a)nuoroda, kad atitinkamos valstybės narės kompetentingame teisme ar institucijoje pradėtas teismo procesas pagal 1 dalį; (b)atitinkamos valstybės narės kompetentingo teismo ar institucijos galutinio sprendimo arba kitokio proceso užbaigimo data ir duomenys; (c)bet koks registruotojo ES dizaino nuosavybės teisių pasikeitimas dėl atitinkamos valstybės narės kompetentingo teismo ar institucijos galutinio sprendimo. 16 straipsnis Teismo sprendimo dėl teisės į registruotąjį ES dizainą padariniai

1. Jeigu pasibaigus 15 straipsnio 1 dalyje nurodytam teismo procesui iš esmės pasikeičia registruotojo ES dizaino nuosavybės teisė, į Registrą įtraukus naują registruotojo ES dizaino savininką licencijos ir kitos teisės nustoja galioti. 2. Jeigu prieš tai, kai įregistruojama informacija, kad pagal 15 straipsnio 1 dalį pradėtas teismo procesas, registruotojo ES dizaino savininkas arba licenciatas naudojosi dizainu Sąjungoje arba rimtai ir veiksmingai pasirengė juo naudotis, tas savininkas arba licenciatas ir toliau gali taip dizainu naudotis su sąlyga, kad per trijų mėnesių laikotarpį nuo naujojo savininko įtraukimo į Registrą datos į Registrą įtrauktam naujajam savininkui pateiks prašymą suteikti jam neišimtinę licenciją. Licencija suteikiama per pagrįstą laiką ir pagrįstomis sąlygomis. 3. 2 dalis netaikoma, jeigu tuo metu, kai pradėjo dizainu naudotis arba rengėsi tai daryti, registruotojo ES dizaino savininkas arba licenciatas elgėsi nesąžiningai.“; (14)18 straipsnis papildomas šiuo sakiniu: „Ši teisė apima teisę į Registrą įtraukti naujo dizainerio ar dizainerių grupės vardo pakeitimą.“; (15)Po 4 skirsnio antraštės įterpiamas 18a straipsnis: „18a straipsnis Apsaugos objektas Apsauga teikiama toms registruotojo ES dizaino išvaizdos savybėms, kurios yra akivaizdžiai nurodytos registracijos paraiškoje.“; (16)19–21 straipsniai pakeičiami taip: „19 straipsnis ES dizaino suteikiamos teisės 1. Registruotasis ES dizainas suteikia jo savininkui išimtinę teisę jį naudoti ir neleisti be jo leidimo jį naudoti trečiajai šaliai. 2. Pagal 1 dalį visų pirma galima uždrausti: (a)gaminti, siūlyti, pateikti rinkai arba naudoti gaminį, kuriam dizainas yra panaudotas ar pritaikytas; (b)importuoti arba eksportuoti a punkte nurodytą gaminį; (c)sandėliuoti a punkte nurodytą gaminį a ir b punktuose nurodytais tikslais; (d)sukurti, atsisiųsti, kopijuoti ir dalintis arba platinti bet kokią laikmeną ar programinę įrangą, kurioje užfiksuotas dizainas, siekiant sudaryti sąlygas gaminti a punkte nurodytą gaminį. 3. Nukrypstant nuo 10 straipsnio 1 dalies, registruotojo ES dizaino savininkas turi teisę uždrausti visoms trečiosioms šalims vykdant komercinę veiklą iš trečiųjų šalių į Sąjungą įvežti gaminius neišleidžiant jų į laisvą apyvartą Sąjungoje, jeigu tiems gaminiams be leidimo panaudotas arba pritaikytas tam dizainui tapatus dizainas arba jų dizainas pagal esminius požymius nesiskiria nuo to dizaino. Pirmoje pastraipoje nurodyta teisė nustoja galioti, jeigu proceso, pradėto pagal Europos Parlamento ir Tarybos reglamentą (ES) Nr. 608/2013* siekiant nustatyti, ar buvo pažeista ES dizaino apsauga, metu deklarantas ar gaminių turėtojas pateikia įrodymų, kad registruotojo ES dizaino savininkas neturi teisės uždrausti pateikti gaminius rinkai galutinės paskirties šalyje.

4. Neregistruotojo ES dizaino savininkas turi teisę uždrausti 1 ir 2 dalyse nurodytus veiksmus tik jeigu ginčijamas naudojimas yra to dizaino kopijavimo padarinys. Minėtas ginčijamas naudojimas nelaikomas neregistruotojo ES dizaino kopijavimo padariniu, jeigu dizainą dizaineris sukūrė savarankiškai ir galima pagrįstai manyti, kad tas dizaineris nebuvo susipažinęs su dizainu, kurį savininkas padarė prieinamu visuomenei. 5. 4 dalis taip pat taikoma registruotajam ES dizainui, kurio paskelbimas yra atidėtas, jeigu atitinkami Registro ir bylos įrašai dar netapo prieinami visuomenei pagal 50 straipsnio 4 dalį. 20 straipsnis ES dizaino suteikiamų teisių apribojimas 1. ES dizaino teikiamomis teisėmis negalima naudotis dėl: (a)veiksmų, atliekamų savo poreikiams tenkinti ir nekomerciniais tikslais; (b)veiksmų, atliekamų eksperimento tikslais; (c)veiksmų, atliekamų atgaminant citavimo arba mokymo tikslais; (d)veiksmų, atliekamų siekiant identifikuoti gaminį arba nurodyti jį kaip priklausantį teisės į dizainą turėtojui; (e)veiksmų, atliekamų komentavimo, kritikos reiškimo ar parodijos kūrimo tikslais; (f)trečiojoje šalyje įregistruotų laivų ir orlaivių įrangos, kai jie laikinai yra Sąjungos teritorijoje; (g)į Sąjungą importuotų atsarginių dalių ir reikmenų, skirtų f punkte nurodytiems laivams ir orlaiviams taisyti; (h)f punkte nurodytų laivų ir orlaivių taisymo. 2. 1 dalies c, d ir e punktai taikomi tik tais atvejais, kai veiksmai atitinka sąžiningo verslo normas ir jais pernelyg netrukdoma tuo dizainu įprastai naudotis, o c punkto atveju – kai nurodomas gaminio, kuriam dizainas yra panaudotas ar pritaikytas, šaltinis. „20a straipsnis Išlyga dėl taisymo 1. ES dizaino apsauga neteikiama dizainui, kuris yra sudėtinio gaminio sudedamoji dalis, kurios dizainas priklauso nuo to sudėtinio gaminio išvaizdos ir kuri pagal 19 straipsnio 1 dalį naudojama tik tam sudėtiniam gaminiui taisyti, kad būtų atkurta pirminė jo išvaizda. 2. 1 dalimi negali remtis sudėtinio gaminio sudedamosios dalies gamintojas ar pardavėjas, kuris tinkamai neinformavo vartotojų apie gaminio, kuris bus naudojamas sudėtiniam gaminiui taisyti, kilmę, pateikdamas ant gaminio aiškią ir matomą nuorodą arba kitaip tinkamai juos informuodamas, kad jie galėtų priimti pagrįstą sprendimą rinkdamiesi iš konkuruojančių gaminių, kurie gali būti naudojami taisymui. 21 straipsnis

Teisių pasibaigimas ES dizaino suteikiamos teisės netaikomos veiksmams, susijusiems su gaminiu, kuriam panaudotas arba pritaikytas ES dizaino apsaugą turintis dizainas, kai tas gaminys buvo išleistas į rinką Europos ekonominėje erdvėje (EEE) ES dizaino savininko arba jam leidus.“; * 2013 m. birželio 12 d. Europos Parlamento ir Tarybos reglamentas (ES) Nr. 608/2013 dėl muitinės atliekamo intelektinės nuosavybės teisių vykdymo užtikrinimo, kuriuo panaikinamas Tarybos reglamentas (EB) Nr. 1383/2003 (OL L 181, 2013 6 29, p. 15). (17)24 straipsnio 2 dalis pakeičiama taip: „2. ES dizainas gali būti paskelbtas negaliojančiu net pasibaigus jo galiojimui arba jo atsisakius, jei pareiškėjas įrodo teisėtą interesą, kad būtų priimtas sprendimas dėl esmės.“; (18)25 straipsnis pakeičiamas taip: „25 straipsnis Paskelbimo negaliojančiu pagrindai 1. ES dizainas paskelbiamas negaliojančiu tik šiais atvejais: (a)ES dizainas neatitinka 3 straipsnio 1 punkte pateiktos apibrėžties; (b)ES dizainas neatitinka 4–9 straipsniuose nustatytų reikalavimų; (c)kompetentingo teismo ar institucijos sprendimu teisių turėtojas neturi teisės į ES dizainą pagal 14 straipsnį; (d)ES dizainas prieštarauja ankstesniam dizainui, kuris tapo prieinamas visuomenei ir kuris nuo ankstesnės datos nei paraiškos pateikimo data arba, jei prašoma prioriteto, nuo ankstesnės datos nei ES dizaino prioriteto data yra saugomas: i) registruotojo ES dizaino arba paraiškos dėl tokio dizaino, jei ji įregistruota; ii) valstybės narės suteiktos teisės į registruotąjį dizainą arba paraiškos dėl tokios teisės, jei ji įregistruota, arba iii) teisės į dizainą, įregistruotos pagal 1999 m. Hagos sutarties Ženevos aktą dėl tarptautinio pramoninio dizaino registravimo (toliau – Ženevos aktas), kuris galioja Sąjungoje, arba paraiškos dėl tokios teisės, jei jį įregistruota; (e)vėlesniame dizaine naudojamas koks nors skiriamasis ženklas ir tą ženklą reglamentuojanti Sąjungos teisė arba valstybės narės teisė suteikia teisės į tą ženklą turėtojui teisę tokį naudojimą drausti; (f)dizainas yra sukurtas be leidimo naudojant valstybės narės autorių teisės saugomą kūrinį; (g)dizainas yra sukurtas nepagrįstai naudojant Paryžiaus konvencijos dėl pramoninės nuosavybės saugojimo (Paryžiaus konvencija) 6ter straipsnyje išvardytus objektus arba tame straipsnyje nenurodytus ženklus, emblemas ir herbus, turinčius valstybėje narėje ypatingą visuomeninę reikšmę.

2. 1 dalies a ir b punktuose nurodytais paskelbimo negaliojančiu pagrindais gali remtis: (a)bet kuris fizinis ar juridinis asmuo; (b)bet kuri grupė ar organas, įsteigti tam, kad atstovautų gamintojų, paslaugų teikėjų, prekiautojų ar vartotojų interesams, jeigu ta grupė ar organas pagal jų teisinį subjektiškumą reglamentuojančią teisę gali savo vardu būti šalimi teismo procese. 3. Šio straipsnio 1 dalies c punkte nurodytu paskelbimo negaliojančiu pagrindu gali remtis tik asmuo, galintis reikalauti teisės į ES dizainą pagal 14 straipsnį. 4. 1 dalies d, e ir f punktuose nustatytais paskelbimo negaliojančiu pagrindais gali remtis tik: (a)ankstesnės teisės pareiškėjas arba turėtojas; (b)asmenys, kurie pagal Sąjungos teisės aktus arba atitinkamos valstybės narės teisę turi teisę naudotis atitinkamomis teisėmis; (c)prekių ženklo savininko arba teisės į dizainą turėtojo įgaliotas licenciatas. 5. 1 dalies g punkte nurodytu paskelbimo negaliojančiu pagrindu gali remtis tik su nepagrįstu naudojimu susijęs asmuo ar subjektas. 6. Nukrypdamos nuo 4 ir 5 dalių, valstybės narės gali nustatyti, kad 1 dalies d ir g punktuose nurodytais pagrindais savo iniciatyva taip pat gali remtis ir tos valstybės narės atitinkama valdžios institucija. 7. ES dizainas negali būti paskelbtas negaliojančiu, jeigu vienos iš 1 dalies d–g punktuose nurodytų teisių pareiškėjas arba turėtojas, prieš pateikdamas paraišką dėl paskelbimo negaliojančiu arba priešieškinį, aiškiai sutinka, kad ES dizainas būtų įregistruotas. 8. Jeigu vienos iš 1 dalies d–g punktuose nurodytų teisių pareiškėjas arba turėtojas buvo anksčiau padavęs paraišką dėl ES dizaino paskelbimo negaliojančiu arba byloje dėl teisių pažeidimo padavęs priešieškinį, jis negali pateikti naujos paraiškos dėl paskelbimo negaliojančiu arba naujo priešieškinio, remdamasis bet kuria kita tuose punktuose nurodyta teise, kuria galėjo remtis pagrįsdamas savo pirmą paraišką ar priešieškinį.“; (19)26 straipsnio 1 dalis pakeičiama taip: „1. Negaliojančiu paskelbtas ES dizainas laikomas nuo pat pradžios neturėjusiu šiuo reglamentu numatytos galios.“; (20)Po 26 straipsnio įterpiama ši antraštė: „6 skirsnis Pranešimas apie registraciją (21)Po 6 skirsnio antraštės įterpiamas 26 a straipsnis: „26a straipsnis Registracijos simbolis

Registruotojo ES dizaino savininkas gali informuoti visuomenę, kad dizainas yra įregistruotas, gaminį, kuriam dizainas yra panaudotas ar pritaikytas, pažymėdamas apskritimu apibrėžta raide „D“. Prie tokio pranešimo apie dizainą gali būti pridedamas dizaino registracijos numeris arba jis gali būti susietas su dizaino įrašu Registre.“; (22)28 straipsnis pakeičiamas taip: „28 straipsnis Registruotojo ES dizaino perleidimas 1. Registruotasis ES dizainas perduodamas raštu sudarant sutartį, kurią jos šalys turi pasirašyti, išskyrus atvejus, kai jis perduodamas remiantis teismo sprendimu. Pirmoje pastraipoje nustatytų reikalavimų neatitinkantis registruotojo ES dizaino perdavimas negalioja. 2. Vienos iš šalių prašymu informacija apie registruotojo ES dizaino perleidimą įtraukiama į Registrą ir paskelbiama. 3. Prašyme įregistruoti perleidimą Registre pateikiama informacija apie registruotąjį ES dizainą, naująjį savininką ir naujojo savininko atstovą, jei toks yra. Jame taip pat pateikiami dokumentai, kuriais tinkamai pagrindžiamas perleidimas pagal 1 dalį. 4. Jeigu 1 dalyje arba 28a straipsnyje nurodytuose įgyvendinimo aktuose nustatytos perleidimo įregistravimo sąlygos netenkinamos, Tarnyba apie trūkumus praneša pareiškėjui. Jeigu trūkumai nepašalinami per Tarnybos nustatytą terminą, ji prašymą įregistruoti perleidimą atmeta. 5. Galima paduoti vieną bendrą prašymą įregistruoti dviejų ar daugiau registruotųjų ES dizainų perleidimą, jeigu registruotasis savininkas ir teisių perėmėjas kiekvieno registruotojo ES dizaino atveju yra tas pats asmuo. 6. Teisių perėmėjas negali naudotis registruotojo ES dizaino teikiamomis teisėmis, kol Registre nėra įrašo apie perleidimą. 7. Jeigu Tarnyba reikalauja laikytis terminų ir jau yra gavusi prašymą įregistruoti perleidimą, teisių perėmėjas gali pateikti jai atitinkamus pareiškimus. 8. Visi dokumentai, apie kuriuos pagal 66 straipsnį turi būti pranešta registruotojo ES dizaino savininkui, adresuojami savininku Registre įregistruotam asmeniui.“; (23)įterpiamas 28 a straipsnis: „28a straipsnis Su perleidimu susijusių įgyvendinimo įgaliojimų suteikimas Komisija priima įgyvendinimo aktus, kuriais nustatoma: (a)28 straipsnio 3 dalyje nurodyta prašyme įregistruoti perleidimą pateiktina išsami informacija; (b)dokumentai, reikalingi perleidimui patvirtinti pagal 28 straipsnio 3 dalį, atsižvelgiant į įregistruoto savininko ir teisių perėmėjo duotus sutikimus. Tie įgyvendinimo aktai priimami laikantis 109 straipsnio 2 dalyje nurodytos nagrinėjimo procedūros.“;

(24)31–34 straipsniai pakeičiami taip: „31 straipsnis Nemokumo bylos 1. ES dizainas gali būti įtraukiamas tik į toje valstybėje narėje, kurios teritorijoje yra skolininko pagrindinių interesų vieta, pradėtas nemokumo bylas. 2. Draudimo įmonių, apibrėžtų Europos Parlamento ir Tarybos direktyvos 2009/138/EB* 13 straipsnio 1 punkte, ir kredito įstaigų, apibrėžtų Europos Parlamento ir Tarybos reglamento (ES) Nr. 575/2013** 4 straipsnio 1 dalyje, 1 dalyje nurodyta pagrindinių interesų vieta yra valstybė narė, kurioje įmonei arba įstaigai išduotas veiklos leidimas. 3. Jeigu ES dizainas nuosavybės teise priklauso keliems savininkams, 1 dalis taikoma kiekvieno bendrasavininkio nuosavybės teisės daliai. 4. Jeigu ES dizainas įtrauktas į nemokumo bylą, kompetentingos nacionalinės institucijos prašymu ši informacija įtraukiama į Registrą ir paskelbiama. 32 straipsnis Licencijavimas 1. Gali būti suteikiama licencija naudoti ES dizainą visoje Sąjungoje arba jos dalyje. Licencija gali būti išimtinė arba neišimtinė. 2. ES dizaino savininkas gali ES dizaino suteikiamas teises panaudoti prieš licenciatą, pažeidžiantį bet kurią licencinės sutarties nuostatą dėl: (a)licencijos trukmės; (b)leidžiamos dizaino naudojimo formos; (c)gaminių, patenkančių į licencijos taikymo sritį, aprėpties; (d)licenciato pagal licenciją gaminamų gaminių kokybės. 3. Jei licencinėje sutartyje nenurodyta kitaip, licenciatas gali pradėti teisminį procesą dėl teisių į ES dizainą pažeidimo tiktai gavęs savininko sutikimą. Tačiau išimtinės licencijos turėtojas gali tokį procesą pradėti, jeigu ES dizaino savininkas, gavęs oficialų pranešimą, per atitinkamą laiką nepateikia ieškinio dėl teisių pažeidimo. 4. Norėdamas gauti kompensaciją už patirtą žalą, licenciatas turi teisę būti įtrauktas į ES dizaino savininko pradėtą teisminį procesą dėl teisių pažeidimo. „32a straipsnis Licencijų ir kitų teisių įrašymo į registrą procedūra 1. 28 straipsnio 2 ir 3 dalys, pagal 28a straipsnį priimtos taisyklės ir 28 straipsnio 6 dalis mutatis mutandis taikomos teisės in rem įregistravimui arba teisės in rem perleidimui, nurodytam 29 straipsnyje, išieškojimui pagal vykdomąjį raštą, nurodytam 30 straipsnyje, įtraukimui į nemokumo bylą, nurodytam 31 straipsnyje, ir licencijos suteikimo arba licencijos perdavimo įregistravimui, nurodytam 32 straipsnyje. Tačiau 28 straipsnio 3 dalyje nustatytas reikalavimas dėl dokumentinių įrodymų netaikomas, kai prašymą pateikia ES dizaino savininkas.

2. Kai taikytina, prašymas įregistruoti 1 dalyje nurodytas teises laikomas pateiktu tik tada, kai sumokamas nustatytas mokestis. 3. Prašyme įregistruoti licenciją gali būti prašoma licenciją į Registrą įrašyti kaip vienos ar kelių iš toliau nurodytų rūšių: (a)išimtinė licencija; (b)sublicencija, kai tą licenciją suteikia licenciatas, kurio licencija įrašyta į Registrą; (c)licencija, taikoma tik konkrečiai gaminių grupei; (d)licencija, galiojanti tik dalyje Sąjungos; (e)laikina licencija. Kai licenciją prašoma įrašyti kaip pirmos pastraipos c, d arba e punktuose nurodytą licenciją, registracijos paraiškoje nurodoma konkreti gaminių grupė, Sąjungos dalis arba laikotarpis, kuriems suteikiama licencija. 4. Jeigu šiame reglamente nustatytos licencijų ir kitų teisių registracijos sąlygos netenkinamos, Tarnyba apie trūkumus praneša pareiškėjui. Jei trūkumai nepašalinami per Tarnybos nustatytą terminą, ji registracijos paraišką atmeta. 33 straipsnis Galiojimas trečiosioms šalims 1. 28, 29 ir 32 straipsniuose nurodyti teisiniai veiksmai, susiję su ES dizainu, visoms valstybėse narėse esančioms trečiosioms šalims įsigalioja tiktai juos įrašius į Registrą. Nepaisant to, šie veiksmai iki jų įrašymo į Registrą galioja trečiosioms šalims, įgijusioms teises į registruotąjį ES dizainą po tokio veiksmo atlikimo dienos, tačiau teisių įgijimo dieną žinojusioms apie tokį veiksmą. 2. 1 dalis netaikoma asmenims, kurie registruotąjį ES dizainą arba su registruotuoju ES dizainu susijusias teises įgyja visos įmonės perleidimo arba kitokiu universaliu jų perėmimo būdu. 3. 30 straipsnyje nurodytų teisinių veiksmų galiojimą trečiosioms šalims reglamentuoja pagal 27 straipsnį nustatytos valstybės narės įstatymai. 4. Bankroto ar panašių procesų galiojimą trečiosioms šalims reglamentuoja tos valstybės narės, kurioje tokie procesai pagal nacionalinę teisę arba šioje srityje taikomas konvencijas pradedami pirmiausia. „33a straipsnis Licencijų ir kitų teisių įregistravimo anuliavimo arba keitimo procedūra 1. Pagal 32a straipsnio 1 dalį atlikta registracija anuliuojama arba pakeičiama vienos iš susijusių šalių prašymu. 2. Prašyme pateikiamas registruotojo ES dizaino registracijos numeris arba, jei tai sudėtinė registracija, kiekvieno dizaino numeris, ir konkreti informacija apie teisę, kurios registraciją prašoma anuliuoti arba pakeisti. 3. Prie prašymo pridedami dokumentai, kuriais įrodoma, kad įregistruota teisė nebeegzistuoja arba kad licenciatas ar kitos teisės turėtojas sutinka anuliuoti arba pakeisti registraciją.

4. Jei neįvykdomi registracijos anuliavimo ar keitimo reikalavimai, Tarnyba praneša pareiškėjui apie trūkumus. Jeigu trūkumai nepašalinami per Tarnybos nustatytą terminą, ji prašymą dėl registracijos anuliavimo arba pakeitimo atmeta. 34 straipsnis Registruotojo ES dizaino paraiška kaip nuosavybės teisės objektas Registruotojo ES dizaino paraiškoms taikomi 27–33a straipsniai. Jeigu kuri nors iš tų nuostatų įsigalioja tiktai padarius Registro įrašą, šis formalumas atliekamas atitinkamą registruotąjį ES dizainą įtraukus į Registrą.“; * 2009 m. lapkričio 25 d. Europos Parlamento ir Tarybos direktyva 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (OL L 335, 2009 12 17, p. 1). ** 2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1). (25)35 straipsnis pakeičiamas taip: „35 straipsnis Paraiškų teikimas 1. Registruotojo ES dizaino paraiška pateikiama Tarnybai. 2. Tarnyba pareiškėjui nedelsdama išduoda patvirtinimo dokumentą, kuriame nurodomas bent jau paraiškai suteiktas numeris, dizaino vaizdas, aprašymas ar kitokia atpažinimo priemonė, dokumentų pobūdis bei skaičius ir jų gavimo data. Sudėtinės paraiškos atveju Tarnybos išduodamame patvirtinimo dokumente nurodomas pirmasis dizainas ir pateiktų dizainų skaičius.“; (26)36 straipsnis iš dalies keičiamas taip: (a)1–4 dalys pakeičiamos taip: „1. Registruotojo ES dizaino paraiškoje turi būti: (a)prašymas įregistruoti; (b)pareiškėjo tapatybės informacija; (c)atgaminti tinkamas dizaino vaizdas, kuriame aiškiai matomos visos objekto, kurio apsaugos prašoma, detalės ir kurį galima paskelbti. 2. Paraiškoje taip pat turi būti nurodyti gaminiai, kuriems dizainas yra skirtas panaudoti arba pritaikyti. 3. Be to, paraiškoje gali būti:

(a)vaizdą paaiškinantis aprašymas; (b)prašymas atidėti paskelbimą pagal 50 straipsnį; (c)jeigu pareiškėjas yra paskyręs atstovą, atstovo tapatybės informacija; (d)gaminių, kuriems dizainas yra skirtas panaudoti arba pritaikyti, klasės ir poklasiai pagal Lokarno susitarimą, nustatantį tarptautinio pramoninio dizaino klasifikaciją (Lokarno klasifikacija), su pakeitimais, galiojantį dizaino paraiškos pateikimo dieną; (e)nurodytas dizaineris ar dizainerių grupė arba atsakingas pareiškėjo pareiškimas, kad dizaineris ar dizainerių grupė atsisakė vardo nurodymo teisės. 4. Už paraiškos pateikimą imamas paraiškos mokestis. Jeigu pateikiamas 3 dalies b punkte nurodytas prašymas atidėti registracijos paskelbimą, imamas papildomas mokestis už paskelbimo atidėjimą.“; (b)5 dalis pakeičiama taip: „5. Be 1–4 dalyse nurodytų reikalavimų registruotojo ES dizaino paraiška turi atitikti formaliuosius reikalavimus, nustatytus šiame reglamente ir pagal jį priimtuose įgyvendinimo aktuose. Jeigu tie reikalavimai susiję su dizaino vaizdu ir jo pateikimo priemonėmis, kaip nurodyta 1 dalies c punkte, vykdomasis direktorius nustato skirtingų vaizdų numeravimo būdą, kai vaizdas pateikiamas statiškai, elektroninės rinkmenos formatus ir dydį, taip pat bet kurią kitą susijusią techninę specifikaciją. Jei reikalaujama nurodyti objektą, kuriam neprašoma apsaugos, naudojant tam tikrus nesaugomų dizaino elementų nurodymo būdus, arba pateikti tam tikrų specifinių tipų vaizdus, vykdomasis direktorius gali nustatyti papildomus nesaugomų dizaino elementų nurodymo būdus ir specifinių tipų vaizdus.“; (27)įterpiamas 36 a straipsnis: „36a straipsnis Su paraiška susijusių įgyvendinimo įgaliojimų suteikimas Komisija priima įgyvendinimo aktus, kuriais nustatomos išsamios nuostatos dėl informacijos, pateiktinos registruotojo ES dizaino paraiškoje. Tie įgyvendinimo aktai priimami laikantis 109 straipsnio 2 dalyje nurodytos nagrinėjimo procedūros.“; (28)37 straipsnis iš dalies keičiamas taip: (a)1 ir 2 dalys pakeičiamos taip: 1. Į vieną sudėtinę registruotojo ES dizaino paraišką galima įtraukti ne daugiau kaip 50 dizainų. Kiekvienas dizainas, įtrauktas į sudėtinę paraišką, numeruojamas pagal Tarnybos vykdomojo direktoriaus nustatytą sistemą. 2. Be 36 straipsnio 4 dalyje nurodytų mokesčių, sudėtinės paraiškos atveju paraiškos mokestis mokamas už kiekvieną į sudėtinę paraišką įtrauktą papildomą dizainą ir, jei paraiškoje pateikiamas prašymas atidėti paskelbimą, mokamas mokestis už kiekvieno į sudėtinę paraišką įtraukto dizaino, dėl kurio prašoma atidėti paskelbimą, paskelbimo atidėjimą.“; (b)3 dalis pakeičiama taip: „3. Sudėtinė paraiška turi atitikti pagal 37a straipsnį priimtuose įgyvendinimo aktuose nustatytus vaizdo reikalavimus.“; c) 4 dalis pakeičiama taip: „4. Kiekvienas dizainas, įtrauktas į sudėtinę paraišką arba įregistruotas tokios paraiškos pagrindu, gali būti nagrinėjamas atskirai nuo kitų dizainų. Galima užtikrinti teisių į tokį dizainą vykdymą, jį licencijuoti, galima realizuoti į jį teises in rem, jis gali būti išieškojimo pagal vykdomąjį raštą ar nemokumo bylos objektas, jo galima atsisakyti, pratęsti jo galiojimą, jį paskirti, atidėti jo paskelbimą ar paskelbti jį negaliojančiu atskirai nuo kitų dizainų.“;

(29)įterpiamas 37 a straipsnis: „37a straipsnis Su sudėtinėmis paraiškomis susijusių įgyvendinimo įgaliojimų suteikimas Komisija priima įgyvendinimo aktus, kuriais nustatomos išsamios nuostatos dėl informacijos, pateiktinos sudėtinėje paraiškoje. Tie įgyvendinimo aktai priimami laikantis 109 straipsnio 2 dalyje nurodytos nagrinėjimo procedūros.“; (30)38 ir 39 straipsniai pakeičiami taip: „38 straipsnis Paraiškos pateikimo data Registruotojo ES dizaino paraiškos pateikimo data laikoma ta data, kurią pareiškėjas Tarnybai pateikia dokumentus, kuriuose yra 36 straipsnio 1 dalyje nurodyta informacija, su sąlyga, kad per vieną mėnesį nuo tų dokumentų pateikimo sumokamas paraiškos mokestis, nurodytas 36 straipsnio 4 dalyje ir 37 straipsnio 2 dalyje. 39 straipsnis Sąjungos ir nacionalinės paraiškos lygiavertiškumas Registruotojo ES dizaino paraiška, kuriai suteikta pateikimo data, valstybėse narėse yra lygiavertė pagal nacionalinę teisę tinkamai pateiktai paraiškai, įskaitant, kai tinkama, prašymus dėl ES dizaino paraiškos prioriteto.“; (31)40, 41 ir 42 straipsniai pakeičiami taip: „40 straipsnis Klasifikavimas ir gaminių nuorodos 1. Gaminiai, kuriems ES dizainas yra skirtas panaudoti arba pritaikyti, klasifikuojami pagal Lokarno klasifikaciją su pakeitimais, galiojančią dizaino paraiškos pateikimo dieną. 2. Gaminiai nurodomi taip, kad būtų aiškus tikslus gaminių pobūdis ir kiekvienas gaminys galėtų būti priskirtas tik vienai Lokarno klasifikacijos klasei ir poklasiui, naudojantis, jei įmanoma, Tarnybos sukurta suderinta gaminių nuorodų duomenų baze. Gaminio nuoroda turi atitikti dizaino vaizdą. 3. Gaminiai grupuojami pagal Lokarno klasifikacijos klases, prieš kiekvieną grupę nurodant klasės, kuriai priklauso ši gaminių grupė, numerį ir laikantis tos klasifikacijos klasių ir poklasių išdėstymo tvarkos. 4. Kai pareiškėjas naudoja gaminių nuorodas, kurių nėra 2 dalyje nurodytoje duomenų bazėje arba kurios neatitinka dizaino vaizdo, Tarnyba gali pasiūlyti naudoti toje duomenų bazėje pateiktas gaminių nuorodas. Jei pareiškėjas nepateikia atsakymo per Tarnybos nustatytą terminą, Tarnyba paraišką gali nagrinėti remdamasi siūlomomis gaminių nuorodomis. 41 straipsnis Prioriteto teisė

1. Tinkamai pateikęs teisių į dizainą arba naudingojo modelio paraišką bet kurioje ar bet kuriai valstybei, esančiai Paryžiaus konvencijos ar Pasaulio prekybos organizacijos steigimo sutarties šalimi, asmuo arba jo teisių perėmėjai, pateikdami registruotojo ES dizaino paraišką dėl to paties dizaino arba naudingojo modelio, šešių mėnesių laikotarpiu nuo pirmosios paraiškos pateikimo datos turi prioriteto teisę. 2. Kiekviena paraiška, kurios pagal valstybės, kurioje ji buvo pateikta, nacionalinę teisę arba pagal dvišalius ar daugiašalius susitarimus pakanka paraiškos padavimo datai nustatyti, neatsižvelgiant į paraiškos nagrinėjimo baigtį, pripažįstama suteikiančia prioriteto teisę. 3. Bet kuri vėlesnė dizaino, buvusio ankstesnės pirmosios paraiškos objektu, paraiška, ir paduota toje pačioje ar tai pačiai valstybei, suteikiant prioritetą laikoma pirmąja paraiška su sąlyga, kad vėlesnės paraiškos padavimo datą ankstesnė paraiška buvo atsiimta, jos buvo atsisakyta arba ji buvo atmesta nepateikus visuomenei su ja susipažinti ir nepaliekant jokių kitų teisių ir kad ja nebuvo pasinaudota kaip pagrindu prašyti suteikti prioriteto teisę. Vėliau ankstesnė paraiška nebegali būti pagrindu prašyti suteikti prioriteto teisę. 4. Jeigu paraiška pirmą kartą buvo paduota valstybėje, kuri nėra Paryžiaus konvencijos ar Pasaulio prekybos organizacijos steigimo sutarties narė, 1–3 dalys taikomos tik tiek, kiek ta valstybė, sprendžiant pagal paskelbtus duomenis, pirmosios paraiškos padavimo Tarnybai pagrindu ir sąlygomis, tolygiomis nustatytosioms šiame reglamente, suteikia vienodą galią turinčią prioriteto teisę. Kai reikia, vykdomasis direktorius paprašo Komisijos apsvarstyti galimybę išsiaiškinti, ar pirmame sakinyje nurodyta valstybė laikosi tokio abipusiškumo principo. Jei Komisija nustato, kad abipusiškumo principo laikomasi, ji tuo tikslu paskelbia pranešimą Europos Sąjungos oficialiajame leidinyje. 5. 4 dalyje nurodyta prioriteto teisė taikoma nuo pranešimo, kuriuo patvirtinama, kad yra laikomasi abipusiškumo principo, paskelbimo Europos Sąjungos oficialiajame leidinyje dienos, nebent tame pranešime būtų nurodyta ankstesnė jos taikymo data. Minėta teisė nustoja galioti, kai Europos Sąjungos oficialiajame leidinyje paskelbiamas Komisijos pranešimas apie tai, jog abipusiškumo principo nebesilaikoma, nebent tame pranešime būtų nurodyta ankstesnė taikymo data. 6. 4 ir 5 dalyse nurodyti pranešimai taip pat skelbiami Tarnybos oficialiajame leidinyje. 42 straipsnis Prašymas pripažinti prioritetą 1. Registruotojo ES dizaino pareiškėjas, norintis pasinaudoti ankstesnės paraiškos prioritetu, kartu su paraiška arba per du mėnesius nuo paraiškos pateikimo datos pateikia pareiškimą dėl prioriteto. Pareiškime dėl prioriteto nurodoma ankstesnės paraiškos pateikimo data ir šalis. Per tris mėnesius nuo pareiškimo dėl prioriteto pateikimo dienos pateikiamas ankstesnei paraiškai suteiktas numeris ir prašymą dėl prioriteto pagrindžiantys dokumentai. 2. Vykdomasis direktorius gali nustatyti, kad dokumentų, kuriuos pareiškėjas turi pateikti prašymui dėl prioriteto pagrįsti, gali būti mažiau, nei dokumentų, kurių reikalaujama pagal 42a straipsnį priimtuose įgyvendinimo aktuose, jeigu reikalingą informaciją Tarnyba gali gauti iš kitų šaltinių.“; (32)įterpiamas 42 a straipsnis: „42a straipsnis Su prašymu dėl prioriteto susijusių įgyvendinimo įgaliojimų suteikimas Komisija priima įgyvendinimo aktus, kuriais nustatoma, kokius dokumentus būtina pateikti prašant pripažinti ankstesnės paraiškos prioritetą pagal 42 straipsnio 1 dalį. Tie įgyvendinimo aktai priimami laikantis 109 straipsnio 2 dalyje nurodytos nagrinėjimo procedūros.“; (33)43 straipsnis pakeičiamas taip: „43 straipsnis Prioriteto teisės galiojimas Prioriteto teisė reiškia, kad, taikant 5, 6, 7 ir 22 straipsnius, 25 straipsnio 1 dalies d, e ir f punktus ir 50 straipsnio 1 dalį, prioriteto data laikoma registruotojo ES dizaino paraiškos pateikimo data.“; (34)44 straipsnis pakeičiamas taip: „44 straipsnis

Parodos prioritetas 1. Jeigu registruotojo ES dizaino pareiškėjas gaminius, kuriems dizainas panaudotas ar pritaikytas, demonstravo oficialioje arba oficialiai pripažintoje tarptautinėje parodoje, atitinkančioje 1928 m. Konvenciją dėl tarptautinių parodų su paskutiniais pakeitimais, padarytais 1972 m. lapkričio 30 d., jis gali, jeigu paraišką pateikia per šešis mėnesius nuo pirmojo tokių gaminių atskleidimo, prašyti suteikti prioriteto teisę nuo tos datos. 2. Pareiškėjas, norintis prašyti pripažinti prioritetą pagal 1 dalį, kartu su paraiška arba per du mėnesius nuo paraiškos pateikimo dienos pateikia pareiškimą dėl prioriteto. Pareiškėjas per tris mėnesius nuo pareiškimo dėl prioriteto pateikimo pateikia įrodymus, kad gaminiai, kuriems dizainas panaudotas ar pritaikytas, buvo atskleisti, kaip apibrėžta 1 dalyje. 3. Valstybėje narėje ar trečiojoje šalyje suteiktas parodos prioritetas nepratęsia 41 straipsnyje nustatyto prioriteto galiojimo laikotarpio.“; (35)įterpiamas 44 a straipsnis: „44a straipsnis Įgyvendinimo įgaliojimų suteikimas Komisija priima įgyvendinimo aktus, kuriais nustatomos įrodymų, kurie pagal šio straipsnio 44 straipsnio 2 dalį turi būti pateikti prašant pripažinti parodos prioritetą, rūšys ir elementai. Tie įgyvendinimo aktai priimami laikantis 109 straipsnio 2 dalyje nurodytos nagrinėjimo procedūros.“; (36)V antraštinės dalies pavadinimas pakeičiamas taip: „V ANTRAŠTINĖ DALIS REGISTRACIJOS TVARKA, GALIOJIMO PRATĘSIMAS IR KEITIMAS“ (37)45 straipsnis iš dalies keičiamas taip: (a)1 dalis pakeičiama taip: „1. Tarnyba išnagrinėja, ar registruotojo ES dizaino paraiška atitinka 38 straipsnyje nustatytus paraiškos pateikimo datos suteikimo reikalavimus.“ (b)2 ir 3 dalys pakeičiamos taip: „2. Tarnyba išnagrinėja: (a)ar registruotojo ES dizaino paraiška atitinka 36 straipsnio 5 dalyje, o sudėtinės paraiškos atveju – 37 straipsnio 3 dalyje, nurodytas sąlygas ir reikalavimus; (b)kai aktualu, ar per nustatytą laikotarpį buvo sumokėtas papildomas mokestis už paskelbimo atidėjimą pagal 36 straipsnio 4 dalį; (c)kai aktualu, ar per nustatytą laikotarpį buvo sumokėti papildomi paraiškos mokesčiai už sudėtinę paraišką pagal 37 straipsnio 2 dalį. 3. Jeigu registruotojo ES dizaino paraiška neatitinka 1 dalyje nurodytų reikalavimų, Tarnyba paprašo, kad pareiškėjas per du mėnesius nuo tokio prašymo pašalintų trūkumus arba sumokėtų trūkstamus mokesčius.

4. Jeigu pareiškėjas nepatenkina prašymo, susijusio su 1 dalyje nurodytais reikalavimais, paraiška nenagrinėjama kaip registruotojo ES dizaino paraiška. Jeigu pareiškėjas patenkina prašymą, susijusį su tais reikalavimais, Tarnyba suteikia paraiškai tokią paraiškos pateikimo datą, kurią buvo pašalinti trūkumai arba sumokėti mokesčiai. 5. Jeigu pareiškėjas nepatenkina prašymo, susijusio su 2 dalies a ir b punktuose nurodytais reikalavimais, Tarnyba paraišką atmeta. 6. Jeigu pareiškėjas nepatenkina prašymo, susijusio su 2 dalies c punkte nurodytais reikalavimais, paraiška nenagrinėjama kaip registruotojo ES dizaino paraiška papildomų dizainų atžvilgiu, išskyrus atvejus, kai yra aišku, už kuriuos dizainus buvo sumokėta. Jeigu nėra kitų kriterijų, kuriais remiantis būtų galima nuspręsti, už kuriuos dizainus sumokėta, Tarnyba laiko, kad dizainų eilės tvarka yra tokia, kokia jie pateikti pagal taisykles, priimtas pagal 37a straipsnį. Paraiška nenagrinėjama kaip registruotojo ES dizaino paraiška dėl tų dizainų, už kuriuos nebuvo sumokėti arba buvo sumokėti ne visi papildomi paraiškos mokesčiai. 7. Jeigu neįvykdomi su prašymu dėl prioriteto susiję reikalavimai, paraiškos prioriteto teisė prarandama.“; (38)46 straipsnis išbraukiamas; (39)47 straipsnis pakeičiamas taip: „47 straipsnis Neregistravimo pagrindai 1. Jeigu Tarnyba, atlikdama ekspertizę pagal 45 straipsnį, nustato, kad dizainas, kurio apsaugos prašoma, neatitinka 3 straipsnio 1 punkte pateiktos apibrėžties arba prieštarauja viešajai tvarkai ar pripažintiems moralės principams, ji praneša pareiškėjui, kad dizainas negali būti įregistruotas, nurodydama neregistravimo pagrindą. 2. 1 dalyje nurodytame pranešime Tarnyba nurodo laikotarpį, per kurį pareiškėjas gali pateikti pastabas, atsiimti paraišką ar reikalavimų neatitinkančius vaizdus arba pateikti pakeistą dizaino vaizdą, kuris nuo iš pradžių pateikto vaizdo skirtųsi tik neesminiais elementais. 3. Jeigu pareiškėjas nepašalina neregistravimo pagrindų, Tarnyba atsisako įregistruoti paraišką. Jeigu tie pagrindai nustatomi tik dėl kai kurių į sudėtinę paraišką įtrauktų dizainų, Tarnyba paraišką atmeta tik dėl tų dizainų.“; (40)įterpiamas 47 a straipsnis: „47a straipsnis Paraiškos atsiėmimas ir keitimas 1. Pareiškėjas gali bet kuriuo metu atsiimti ES dizaino paraišką arba, jei tai sudėtinė paraiška, – atsiimti paraišką dėl kai kurių į paraišką įtrauktų dizainų. 2. Pareiškėjas gali bet kuriuo metu pakeisti prašomo įregistruoti ES dizaino vaizdo neesminius elementus.“; (41)Įterpiamas 47b straipsnis: „47b straipsnis Su paraiškos keitimu susiję deleguotieji įgaliojimai Komisijai pagal 109 straipsnio 2 dalį suteikiami įgaliojimai priimti deleguotuosius aktus, kuriais šis reglamentas papildomas išsamiomis nuostatomis dėl paraiškos keitimo, kaip nurodyta 47a straipsnio 2 dalyje, procedūros.“;

(42)48 straipsnis pakeičiamas taip: „48 straipsnis Registracija 1. Jeigu įvykdomi reikalavimai dėl registruotojo ES dizaino paraiškos ir paraiška neatmetama pagal 47 straipsnį, Tarnyba paraiškoje pateiktą dizainą ir 72 straipsnio 2 dalyje nurodytus duomenis įtraukia į Registrą. 2. Jeigu pagal 50 straipsnį kartu su paraiška pateikiamas prašymas atidėti paskelbimą, į Registrą taip pat įrašomas šio prašymo faktas ir atidėjimo laikotarpio pabaigos data. 3. Registracijos įraše turi būti 38 straipsnyje nurodyta paraiškos pateikimo data. 4. Pagal 36 straipsnio 4 dalį ir 37 straipsnio 2 dalį mokėtini mokesčiai negrąžinami, net jeigu įregistruoti prašomas dizainas neįregistruojamas.“; (43)49 straipsnis pakeičiamas taip: „49 straipsnis Paskelbimas Atlikusi registraciją, Tarnyba registruotąjį ES dizainą paskelbia 73 straipsnio 1 dalies a punkte nurodytame ES dizainų biuletenyje.“; (44)įterpiamas 49a straipsnis: „49a straipsnis Su paskelbimu susijusių įgyvendinimo įgaliojimų suteikimas Komisija priima įgyvendinimo aktus, kuriais nustatoma išsami informacija, kuri turi būti pateikta 49 straipsnyje nurodytame skelbime. Tie įgyvendinimo aktai priimami laikantis 109 straipsnio 2 dalyje nurodytos nagrinėjimo procedūros.“; (45)50 straipsnis pakeičiamas taip: „50 straipsnis Paskelbimo atidėjimas 1. Registruotojo ES dizaino pareiškėjas kartu su paraiška gali pateikti prašymą atidėti registruotojo ES dizaino paskelbimą 30 mėnesių laikotarpiui nuo paraiškos pateikimo dienos arba, jei prašoma prioriteto, – nuo prioriteto datos. 2. Jei pateikiamas 1 dalyje nurodytas prašymas ir įvykdomos 48 straipsnyje nustatytos sąlygos, registruotasis ES dizainas įregistruojamas, bet nei dizaino vaizdas, nei jokia su paraiška susijusi byla nepateikiami visuomenei susipažinti pagal 74 straipsnio 2 dalį.

3. Tarnyba ES dizainų biuletenyje paskelbia informaciją apie 1 dalyje nurodytą prašymą. Kartu pateikiama teisių į registruotąjį dizainą turėtojo tapatybės informacija, nurodomas jo atstovo, jei toks yra, vardas, pavardė (pavadinimas), paraiškos pateikimo ir registracijos data bei paraiškai suteiktas numeris. Nei dizaino vaizdas, nei jo išvaizdą identifikuojantys elementai neskelbiami. 4. Pasibaigus atidėjimo laikotarpiui arba bet kuriuo metu iki jo pabaigos, jei teisių turėtojas to prašo, Tarnyba pateikia visuomenei susipažinti visus Registro įrašus ir su paraiška susijusią bylą, o registruotąjį ES dizainą paskelbia ES dizainų biuletenyje. 5. Teisių turėtojas gali neleisti paskelbti registruotojo ES dizaino pagal 4 dalį, pateikdamas prašymą dėl ES dizaino atsisakymo pagal 51 straipsnį ne vėliau kaip likus 3 mėnesiams iki atidėjimo laikotarpio pabaigos. Prašymai į Registrą įtraukti informaciją apie dizaino atsisakymą, neatitinkantys 51 straipsnyje nustatytų reikalavimų ir pagal 51a straipsnį priimtų įgyvendinimo aktų arba pateikti pasibaigus pirmame sakinyje nurodytam terminui, atmetami. 6. Jeigu registracija atlikta remiantis sudėtine paraiška, savininkas, pateikdamas 4 dalyje nurodytą prašymą dėl ankstesnio paskelbimo arba 5 dalyje nurodytą prašymą dėl dizaino atsisakymo, aiškiai nurodo, kuris iš paraiškoje pateiktų dizainų turi būti paskelbtas anksčiau arba kurio dizaino norima atsisakyti ir kurių dizainų paskelbimo atidėjimas turi būti tęsiamas. 7. Jeigu savininkas neįvykdo 6 dalyje nustatytų reikalavimų, Tarnyba paprašo savininko pašalinti trūkumus per nustatytų terminą, kuris jokiu būdu negali baigtis vėliau nei baigiasi 30 mėnesių paskelbimo atidėjimo laikotarpis. 8. Jei per nustatytą terminą 7 dalyje nurodyti trūkumai nepašalinami, laikoma, kad prašymas dėl ankstesnio paskelbimo nebuvo pateiktas, o prašymas dėl dizaino atsisakymo atmetamas. 9. Paskelbimo atidėjimo laikotarpiu pradėti teismo procesą dėl registruotojo ES dizaino galima tik jeigu asmeniui, kuriam pareikštas ieškinys, buvo pateikta Registre ir paraiškos byloje esanti informacija.“; (46)įterpiamas 50a straipsnis: „50a straipsnis Paskelbimas pasibaigus atidėjimo laikotarpiui Pasibaigus 50 straipsnyje nurodytam atidėjimo laikotarpiui arba jei pateikiamas prašymas dėl ankstesnio paskelbimo, Tarnyba kuo greičiau, atsižvelgiant į technines galimybes: (a)paskelbia registruotąjį ES dizainą ES dizainų biuletenyje, pateikdama pagal 49a straipsnį priimtose taisyklėse nustatytą informaciją, taip pat nurodydama, kad paraiškoje buvo pateiktas prašymas atidėti paskelbimą pagal 50 straipsnį; (b)pateikia visuomenei susipažinti bet kurią su dizainu susijusią bylą; (c)pateikia visuomenei susipažinti visus Registro įrašus, įskaitant įrašus, su kuriais nebuvo leidžiama susipažinti pagal 74 straipsnio 5 dalį.“; (47)Įterpiamas 50b straipsnis: „50b straipsnis Registracijos liudijimai Paskelbusi registruotąjį ES dizainą, Tarnyba išduoda registracijos liudijimą. Tarnyba išduoda patvirtintas arba nepatvirtintas liudijimo kopijas, už kurias ima mokestį, kai tos kopijos išduodamos ne elektroninėmis priemonėmis.“; (48)Įterpiami šie 50c ir 50d straipsniai: „50c straipsnis

Įgyvendinimo įgaliojimų suteikimas Komisija priima įgyvendinimo aktus, kuriais nustatomos išsamios nuostatos dėl informacijos, pateiktinos 50b straipsnyje nurodytame registracijos liudijime, ir jo forma. Tie įgyvendinimo aktai priimami laikantis 109 straipsnio 2 dalyje nurodytos nagrinėjimo procedūros. 50d straipsnis Galiojimo pratęsimas 1. ES dizaino registracijos galiojimas pratęsiamas teisių turėtojo arba teisių turėtojo aiškiai įgalioto asmens prašymu, sumokėjus mokesčius už galiojimo pratęsimą. 2. Tarnyba teisių į registruotąjį ES dizainą turėtojui ir bet kuriam asmeniui, turinčiam registruotą teisę į ES dizainą, apie registracijos galiojimo pabaigą praneša iki tokio galiojimo pabaigos likus ne mažiau kaip šešiems mėnesiams. Tarnyba nėra atsakinga už tokios informacijos nepateikimą ir jis nedaro poveikio registracijos galiojimo pasibaigimui. 3. Prašymas pratęsti galiojimą pateikiamas per šešių mėnesių laikotarpį iki registracijos galiojimo pabaigos. Per tą laikotarpį taip pat sumokamas mokestis už galiojimo pratęsimą. To neatlikus, prašymas gali būti pateiktas ir mokesčiai sumokėti per tolesnį šešių mėnesių laikotarpį po registracijos galiojimo pabaigos, su sąlyga, kad per šį tolesnį laikotarpį sumokamas papildomas mokestis už pavėluotai sumokėtą mokestį už galiojimo pratęsimą ar pavėluotai pateiktą prašymą pratęsti galiojimą. 4. 1 dalyje nurodytame prašyme pratęsti galiojimą nurodomas: (a)pratęsti galiojimą prašančio asmens vardas, pavardė (pavadinimas); (b)ES dizaino, kurio galiojimą norima pratęsti, registracijos numeris; (c)jeigu registracija atlikta remiantis sudėtine paraiška, dizainas, kurio galiojimą prašoma pratęsti. Jei mokesčiai už galiojimo pratęsimą sumokami, laikoma, kad prašymas pratęsti galiojimą yra pateiktas, su sąlyga, kad jame nurodoma visa būtina informacija, pagal kurią būtų galima nustatyti mokėjimo paskirtį. 5. Jeigu registracija atlikta remiantis sudėtine paraiška, o sumokėtų mokesčių nepakanka visiems dizainams, kurių registracijos galiojimą prašoma pratęsti, registracijos galiojimas pratęsiamas tik jeigu yra aišku, už kuriuos dizainus sumokėtas mokestis. Jeigu nėra kitų kriterijų, kuriais remiantis būtų galima nuspręsti, už kuriuos dizainus sumokėta, Tarnyba laiko, kad dizainų eilės tvarka yra tokia, kokia jie pateikti pagal taisykles, priimtas pagal 37a straipsnį. 6. Galiojimo pratęsimas įsigalioja kitą dieną po esamos registracijos galiojimo pabaigos datos. Informacija apie galiojimo pratęsimą įrašoma į Registrą. 7. Jeigu prašymas pratęsti galiojimą pateikiamas per 3 dalyje numatytus laikotarpius, tačiau nėra tenkinamos kitos šiame straipsnyje numatytos galiojimo pratęsimo sąlygos, Tarnyba praneša pareiškėjui apie nustatytus trūkumus. 8. Jei prašymas pratęsti galiojimą nepateikiamas arba pateikiamas pasibaigus 3 dalyje numatytam laikotarpiui, arba jei nesumokami mokesčiai arba jie sumokami tik pasibaigus atitinkamam laikotarpiui, arba jei per tą laikotarpį nepašalinami 7 dalyje nurodyti trūkumai, Tarnyba nusprendžia, kad registracijos galiojimas pasibaigė, ir apie tai praneša ES dizaino savininkui. Jei tas sprendimas tampa galutinis, Tarnyba anuliuoja dizaino registraciją Registre. Anuliavimas įsigalioja kitą dieną po esamos registracijos galiojimo pabaigos datos. Jei mokesčiai už galiojimo pratęsimą sumokami, bet registracijos galiojimas nepratęsiamas, mokesčiai grąžinami. 9. Norint pratęsti dviejų ar daugiau dizainų galiojimą gali būti pateiktas vienas bendras prašymas, jeigu visų dizainų, dėl kurių teikiamas prašymas, savininkas arba atstovas yra tas pats. Nustatytas mokestis už galiojimo pratęsimą mokamas už kiekvieną dizainą, kurio galiojimą norima pratęsti.“; (49)Įterpiamas 50e straipsnis: „50e straipsnis Keitimas

1. Registracijos galiojimo laikotarpiu arba jį pratęsus registruotojo ES dizaino vaizdas Registre nekeičiamas, išskyrus neesminių elementų pakeitimus. 2. Savininko prašyme dėl pakeitimo pateikiamas pakeisto registruotojo ES dizaino vaizdas. 3. Prašymas dėl pakeitimo laikomas pateiktu tik tada, kai sumokamas nustatytas mokestis. Jei mokestis nesumokamas arba sumokama tik jo dalis, Tarnyba apie tai praneša savininkui. Dėl to paties elemento pakeitimo dviejuose ar keliuose įregistruotuose dizainuose gali būti pateikiamas vienas bendras prašymas, jei visų dizainų savininkas yra tas pats. Nustatytas mokestis už pakeitimą mokamas už kiekvieną įregistruotą dizainą, kurį norima pakeisti. Jeigu šiame straipsnyje ir pagal 50f straipsnį priimtuose įgyvendinimo aktuose nustatyti reikalavimai dėl registracijos keitimo neįvykdomi, Tarnyba apie trūkumus praneša savininkui. Jei trūkumai nepašalinami per Tarnybos nustatytą terminą, Tarnyba prašymą dėl pakeitimo atmeta. 4. Skelbime apie pakeitimo įregistravimą pateikiamas pakeisto registruotojo ES dizaino vaizdas.“; (50)Įterpiamas 50f straipsnis: „50f straipsnis Su pakeitimu susijusių įgyvendinimo įgaliojimų suteikimas Komisija priima įgyvendinimo aktus, kuriais nustatomos išsamios nuostatos dėl informacijos, pateiktinos 50e straipsnio 2 dalyje nurodytame prašyme dėl pakeitimo. Tie įgyvendinimo aktai priimami laikantis 109 straipsnio 2 dalyje nurodytos nagrinėjimo procedūros.“; (51)Įterpiamas 50g straipsnis: „50g straipsnis Vardo, pavardės (pavadinimo) arba adreso keitimas 1. ES dizaino savininkas informuoja Tarnybą apie savo vardo, pavardės (pavadinimo) arba adreso pasikeitimą, kuris nėra nuosavybės teisių į registruotąjį ES dizainą perleidimo ar pasikeitimo pasekmė. 2. Galima pateikti vieną bendrą prašymą pakeisti vardą, pavardę (pavadinimą) arba adresą dėl dviejų ar daugiau to paties savininko registracijų. 3. Jeigu šiame straipsnyje ir pagal 50h straipsnį priimtuose įgyvendinimo aktuose nustatyti reikalavimai dėl vardo, pavardės (pavadinimo) arba adreso keitimo neįvykdomi, Tarnyba apie trūkumus praneša ES dizaino savininkui. Jei trūkumai nepašalinami per Tarnybos nustatytą terminą, Tarnyba prašymą atmeta. 4. 1, 2 ir 3 dalys taip pat taikomos keičiant įregistruoto atstovo vardą, pavardę (pavadinimą) arba adresą. 5. Tarnyba į Registrą įrašo 72 straipsnio 3 dalies a ir b punktuose nurodytus duomenis. 6. ES dizainų paraiškoms taikomos 1–4 dalys. Pakeitimas įrašomas į Tarnybos saugomas ES dizainų paraiškų bylas.“; (52)Įterpiamas 50h straipsnis: „50h straipsnis Su vardo, pavardės (pavadinimo) arba adreso keitimu susijusių įgyvendinimo įgaliojimų suteikimas

Komisija priima įgyvendinimo aktus, kuriais nustatomos išsamios nuostatos dėl informacijos, pateiktinos prašyme dėl vardo, pavardės (pavadinimo) arba adreso pakeitimo pagal 50g straipsnio 1 dalį. Tie įgyvendinimo aktai priimami laikantis 109 straipsnio 2 dalyje nurodytos nagrinėjimo procedūros.“; (53)51 straipsnis pakeičiamas taip: „51 straipsnis Atsisakymas 1. Apie registruotojo ES dizaino atsisakymą teisių turėtojas raštu praneša Tarnybai. Jis įsigalioja tik įrašius jį į Registrą. 2. Kai atsisakoma ES dizaino, kurio paskelbimas atidėtas, jis laikomas nuo pat pradžios neturėjusiu šiuo reglamentu numatytos galios. 3. Atsisakymas įregistruojamas tik Registre įrašyto teisių savininko sutikimu. Jeigu yra įregistruota licencija, informacija apie atsisakymą į Registrą įrašoma tik jeigu registruotojo ES dizaino savininkas įrodo apie savo ketinimą atsisakyti dizaino pranešęs licenciatui. Informacija apie atsisakymą įrašoma po trijų mėnesių nuo dienos, kai savininkas Tarnybai pateikia įrodymus, kad informavo licenciatą ketin